Nɔ ni Wɔkaseɔ Kɛjɛɔ Sɔlemɔ ko ni Sa Mli | Nikasemɔ\n‘Aaajie onunyam gbɛ́i lɛ yi.’—NEH. 9:5.\nMɛɛ nibii kpakpai komɛi Israelbii lɛ fee beni Levibii lɛ ha amɛbua amɛhe naa lɛ?\nMɛni Nyɔŋmɔ fee ni ha ana akɛ egbɛ́i lɛ sa lɛ?\nMɛni wɔkaseɔ kɛjɛɔ Levibii lɛ asɔlemɔ lɛ mli?\n1. Mɛɛ Nyɔŋmɔ webii lɛ ahenaabuamɔ ko he wɔbaasusu, ni mɛɛ sanebimɔi esa akɛ wɔsusu he?\n“NYƐTEA SHI ní nyɛjiea Yehowa, nyɛ-Nyɔŋmɔ lɛ, yi, kɛjɛ naanɔ kɛyashi naanɔ!” Levibii lɛ kɛ wiemɔi ni kanyaa mɔ nɛɛ fɔ̃ Nyɔŋmɔ webii lɛ nine koni amɛbabua amɛhe naa kɛsɔle amɛha Yehowa, ni sɔlemɔ nɛɛ ji sɔlemɔi ni sɛɛ kɛlɛ yɛ Biblia lɛ mli lɛ ateŋ ekome. (Neh. 9:4, 5) Henaabuamɔ nɛɛ tee nɔ yɛ Yerusalem yɛ Yudafoi anyɔɔŋ ni ji kpawo ni atsɛɔ lɛ Tishri lɛ nɔ gbi 24, afi 455 D.Ŋ.B. Beni wɔsusuɔ nakai henaabuamɔ lɛ he lɛ, bi ohe akɛ: ‘Mɛni Levibii lɛ fee ni ha nɔ fɛɛ nɔ tee nɔ jogbaŋŋ yɛ nakai henaabuamɔ lɛ shishi? Mɛni manyɛ makase kɛjɛ sɔlemɔ ni sa jogbaŋŋ ni Levibii lɛ sɔle lɛ mli?’—Lala 141:2.\nNYƆƆŊ KRƐDƐƐ KO\n2. Mɛɛ nɔkwɛmɔnɔ kpakpa Israelbii lɛ fee kɛha wɔ ŋmɛnɛ?\n2 Beni Yudafoi lɛ tswa Yerusalem gbogboi lɛ amɛgbe naa lɛ sɛɛ nyɔɔŋ kome ni amɛfee henaabuamɔ ni wɔtsĩ tã nɛɛ. (Neh. 6:15) Nyɔŋmɔ webii lɛ gbe nitsumɔ lɛ naa yɛ gbii 52 pɛ mli, kɛkɛ ni amɛkɛ amɛjwɛŋmɔ ma amɛmumɔŋ hiamɔ nii anɔ. No hewɔ lɛ, yɛ nyɔɔŋ ni nyiɛ sɛɛ ni ji Tishri lɛ klɛŋklɛŋ gbi lɛ nɔ lɛ, amɛbua amɛhe naa yɛ blohu lɛ mli koni amɛbo Ezra kɛ Levibii krokomɛi lɛ atoi, beni amɛkaneɔ Nyɔŋmɔ Mla lɛ ni amɛtsɔɔ shishi lɛ. Wekui fɛɛ, ni “mɛi fɛɛ ní kɛ́ amɛnu ní amɛaanu shishi” lɛ fata he lɛ, damɔ shi ni amɛbo toi “kɛjɛ leebi kɛyashi shwane fintĩi.” Enɛ ji nɔkwɛmɔnɔ kpakpa kɛha wɔ mɛi ni ŋmɛnɛ lɛ, wɔyadamɔɔɔ shi kɛ́ wɔtee Maŋtsɛyeli Asai anɔ, shi moŋ wɔyataraa sɛ̃ii anɔ lɛ! Kɛlɛ, kɛ́ wɔtee jɛmɛ lɛ, ani wɔjwɛŋmɔ kpaa shi ni wɔsusuɔ nibii krokomɛi ahe beni kpeei lɛ miiya nɔ? Kɛ́ nakai lɛ, susumɔ nɔkwɛmɔnɔ kroko ni Israelbii ni hi shi yɛ blema lɛ fee lɛ he okwɛ. Jeee sane lɛ toi kɛkɛ amɛbo, shi amɛjwɛŋ nɔ ni amɛnu lɛ nɔ aahu akɛ amɛbɔi yaafo ejaakɛ amɛyeko Nyɔŋmɔ Mla lɛ nɔ.—Neh. 8:1-9.\n3. Mɛɛ gbɛtsɔɔmɔ Israelbii lɛ bo toi?\n3 Shi be ni akɛjajeɔ he eshai lɛ shɛko. Eji gbijurɔyeli be, no hewɔ lɛ Yehowa miikpa gbɛ akɛ ewebii lɛ kɛ miishɛɛ baajá lɛ. (4 Mose 29:1) No hewɔ lɛ, Nehemia kɛɛ amɛ akɛ: “Nyɛyaa ní nyɛyayea nii ní ewo fɔ, ní nyɛnua nii ní ŋɔɔ dɔkɔdɔkɔ, ní nyɛkɛ eko amajea mɛi ní afeko nɔ ko atoko amɛ lɛ; ejaakɛ ŋmɛnɛ gbi nɛɛ yɛ krɔŋkrɔŋ ha wɔ-Nuŋtsɔ lɛ, hewɔ lɛ nyɛwerɛ akahoa nyɛhe; ejaakɛ Yehowa he nyamɔ lɛ ji nyɛhewalɛ!” Miishɛɛ sane ji akɛ, maŋbii lɛ bo toi, ni “amɛná miishɛɛ babaoo” nakai gbi lɛ.—Neh. 8:10-12.\n4. Mɛni Israel weku yitsei lɛ fee, ni mɛni amɛyɔse yɛ Asesei Agbi Jurɔ nɛɛ he ni sa kadimɔ?\n4 Enɔ jetsɛremɔ lɛ, weku yitsei lɛ fɛɛ bua amɛhe naa koni amɛkwɛ bɔ ni maŋ lɛ aaafee abo Nyɔŋmɔ Mla lɛ toi jogbaŋŋ fe tsutsu lɛ. Beni amɛkaseɔ Mla lɛ, amɛbayɔse akɛ esa akɛ aye Asesei Agbi Jurɔ lɛ yɛ nyɔɔŋ ni ji kpawo lɛ nɔŋŋ nɔ, ni amu naa kɛ kpee krɔŋkrɔŋ, kɛjɛ Tishri 15 kɛyashi 22 lɛ nɔ, no hewɔ lɛ, amɛbɔi amɛhe saamɔ. Enɛ bafee Asesei Agbi Jurɔ ni fe fɛɛ ni aye kɛjɛ Yoshua gbii lɛ amli kɛbaa, ni “amɛmii shɛ amɛhe naakpa.” Nɔ ko ni he hiaa waa ni afee yɛ gbijurɔyeli nɛɛ shishi ji Nyɔŋmɔ Mla lɛ ni akane gbi fɛɛ gbi, “kɛjɛ klɛŋklɛŋ gbi lɛ nɔ aahu kɛyashi naagbee gbi lɛ nɔ” lɛ.—Neh. 8:13-18.\nGBI NI AKƐJAJEƆ HE ESHAI\n5. Mɛni Nyɔŋmɔ webii lɛ fee dani Levibii lɛ sɔle amɛha amɛ lɛ?\n5 Gbijurɔyeli lɛ sɛɛ gbii enyɔ, ni ji Tishri gbi 24 lɛ nɔ lɛ, Israelbii lɛ bajaje amɛhe eshai yɛ Nyɔŋmɔ Mla lɛ ni amɛyeko nɔ lɛ hewɔ. Gbi nɛɛ jeee niyeli kɛ mlifilimɔ gbi. Shi moŋ, eji gbi ni Nyɔŋmɔ webii lɛ kɛhiɔ ŋmaa ni amɛkɛbumɔɔ kpekpe kɛtsɔɔ akɛ amɛmiiye awerɛho. Shi kome ekoŋŋ lɛ, nakai gbi lɛ leebi lɛ, akɛ nɔ ni miihe ashɛ ŋmɛlɛtswai etɛ sɔŋŋ kane Nyɔŋmɔ Mla lɛ aha maŋ lɛ. Beni shɛ shwane lɛ, maŋbii lɛ “jaje amɛhe eshai ni amɛjá Yehowa, amɛ-Nyɔŋmɔ lɛ.” Kɛkɛ ni Levibii lɛ sɔle sɔlemɔ ko ni sa jogbaŋŋ amɛha maŋ lɛ. —Neh. 9:1-4.\n6. Mɛni ye ebua Levibii lɛ ni amɛnyɛ amɛsɔle jogbaŋŋ lɛ, ni mɛni wɔkaseɔ yɛ enɛ mli?\n6 Ŋwanejee ko bɛ he akɛ, Nyɔŋmɔ Mla lɛ ni Levibii lɛ kaneɔ daa lɛ ji nɔ ni ye ebua amɛ ni amɛsɔle sɔlemɔ ni sa jogbaŋŋ nɛɛ. Sɔlemɔ lɛ klɛŋklɛŋ fã lɛ kɔɔ Yehowa nitsumɔi kɛ esui lɛ ahe. Yɛ sɔlemɔ lɛ fã ni eshwɛ mli lɛ, amɛwie Nyɔŋmɔ ‘mɔbɔnalɛ babaoo’ lɛ he shii abɔ, ni amɛfee lɛ faŋŋ akɛ mɔbɔnalɛ nɛɛ esaaa Israelbii lɛ. (Neh. 9:19, 27, 28, 31) Mɛni wɔkaseɔ kɛjɛɔ Levibii lɛ adɛŋ? No ji akɛ, esa akɛ wɔkane Nyɔŋmɔ Wiemɔ lɛ daa gbi ni wɔjwɛŋ nɔ, ejaakɛ no tsɔɔ akɛ wɔmiiha Yehowa kɛwɔ miiwie. Ni no sɛɛ lɛ, wɔbaaná nibii babaoo ni wɔbaanyɛ wɔwie he yɛ sɔlemɔ mli.—Lala 1:1, 2.\n7. Mɛni Levibii lɛ bi Nyɔŋmɔ, ni mɛni wɔkaseɔ kɛjɛɔ mli?\n7 Nɔ kome pɛ Levibii lɛ bi yɛ sɔlemɔ nɛɛ mli. Ejeɔ kpo yɛ sɔlemɔ lɛ naagbee gbɛ yɛ kuku 32 lɛ mli, ni ekɛɔ akɛ: “Agbɛnɛ, wɔ-Nyɔŋmɔ, Mawu kpeteŋkpele ní he wa ní he yɔɔ gbeyei ní toɔ kpaŋmɔ kɛ mɔbɔnalɛ! kaaha amanehulu fɛɛ ní eba wɔ kɛ wɔmaŋtsɛmɛi kɛ wɔnukpai kɛ wɔsɔfoi kɛ wɔgbalɔi kɛ wɔtsɛmɛi lɛ kɛ omaŋ lɛ fɛɛ nɔ, kɛjɛ Ashur maŋtsɛmɛi lɛ ayinɔ kɛbashi ŋmɛnɛ lɛ, miifee bibioo yɛ ohiɛ!” Levibii lɛ fee nɔkwɛmɔnɔ kpakpa amɛha wɔ akɛ, kɛ́ wɔmiisɔle lɛ, esa akɛ wɔjie Yehowa yi ni wɔda lɛ shi dani wɔbi nibii ni he hiaa wɔ lɛ.\nAMƐJIE NYƆŊMƆ GBƐI NI YƆƆ NYAM LƐ YI\n8, 9. (a) Mɛɛ gbɛ nɔ Levibii lɛ je amɛsɔlemɔ lɛ shishi? (b) Mɛɛ ŋwɛi asafoi enyɔ Levibii lɛ wie he yɛ amɛsɔlemɔ lɛ mli?\n8 Eyɛ mli akɛ Levibii lɛ asɔlemɔ lɛ sa jogbaŋŋ moŋ, shi amɛnu he akɛ amɛnyɛɛɛ amɛjie Yehowa yi bɔ ni amɛtaoɔ amɛfee lɛ. Enɛ hewɔ lɛ, amɛje sɔlemɔ lɛ shishi kɛ fai ni amɛkpa amɛha Nyɔŋmɔ webii lɛ akɛ: ‘Ha amɛjie onunyam gbɛ́i lɛ ní kwɔ fe yijiemɔ kɛ kafomɔ fɛɛ lɛ yi.’—Neh. 9:5.\n9 Amɛtsa sɔlemɔ lɛ nɔ akɛ: “Bo okome too ji Yehowa; bo ofee ŋwɛi kɛ ŋwɛii amli ŋwɛi lɛ kɛ amɛsafo lɛ fɛɛ, shikpɔŋ kɛ nɔ fɛɛ nɔ ní yɔɔ nɔ, ŋshɔi kɛ nɔ fɛɛ nɔ ní yɔɔ amɛmli, ni bo nɔŋŋ ohaa amɛ fɛɛ kwa amɛyi náa wala, ni ŋwɛi asafo lɛ, bo nɔŋŋ amɛjáa!” (Neh. 9:6) Hɛɛ, Yehowa Nyɔŋmɔ ji mɔ ni bɔ jeŋ muu lɛ, kɛ emli ŋulamii kushai abɔ lɛ fɛɛ. Lɛ nɔŋŋ ebɔ nɔ fɛɛ nɔ ni yɔɔ wɔshikpɔŋ fɛfɛo lɛ nɔ, ni eto gbɛjianɔ koni gbɔmɛi kɛ kooloi babaoo ni yɔɔ nɔ lɛ afɔ amɛhenɔi. Nyɔŋmɔ bɔfoi krɔŋkrɔŋi lɛ ni awie amɛ hu amɛhe akɛ “ŋwɛi ta [loo asafo]” lɛ, na nibii fɛɛ ni Yehowa bɔ lɛ. (1 Maŋ. 22:19; Hiob 38:4, 7) Kɛfata he lɛ, bɔfoi lɛ jɛɔ heshibaa mli amɛfeɔ Nyɔŋmɔ suɔmɔnaa nii kɛtsɔ sɔɔmɔ ni amɛsɔmɔɔ adesai ni yeee emuu ni “baatsɔmɔ yiwalaheremɔ lɛ yelɔi lɛ” nɔ. (Heb. 1:14) Esa akɛ wɔkase nɔkwɛmɔnɔ ni ŋwɛibɔfoi nɛɛ feɔ amɛhaa wɔ lɛ, ni wɔjɛ heshibaa mli wɔfee ekome kɛsɔmɔ Yehowa akɛ asafoku.—1 Kor. 14:33, 40.\n10. Mɛni wɔkaseɔ kɛjɛɔ bɔ ni Nyɔŋmɔ kɛ Abraham ye ha lɛ mli?\n10 No sɛɛ lɛ, Levibii lɛ wie bɔ ni Nyɔŋmɔ kɛ Abram, mɔ ni beni enaa afii 99 lɛ ekɛ eŋa Sarai, ni ji kene lɛ fɔko bi kome po lɛ ye eha lɛ he. Nakai beaŋ Yehowa tsake egbɛ́i lɛ ni etsɛ lɛ Abraham, ni eshishi ji “jeŋmaji asafo yuu atsɛ.” (1 Mose 17:1-6, 15, 16) Nyɔŋmɔ wo Abraham shi hu akɛ eseshibii lɛ baaŋɔ Kanaan shikpɔŋ lɛ. Bei pii kɛ́ gbɔmɛi wo shi lɛ, amɛhiɛ jeɔ amɛhe nɔ; shi Yehowa bɛ nakai. Levibii lɛ wie yɛ amɛsɔlemɔ lɛ mli akɛ: “Bo ji Yehowa Nyɔŋmɔ lɛ, ní ohala Abram ní ojie lɛ kɛjɛ Ur yɛ Kaldea, ní oŋɔ gbɛ́i Abraham lɛ owo lɛ lɛ. Ni ona akɛ etsui yɛ anɔkwa yɛ ohiɛ, ni okɛ lɛ kpãŋ akɛ okɛ Kanaanbii lɛ . . . ashikpɔŋ lɛ aaaha eseshibii lɛ; ni oye owiemɔ lɛ nɔ, ejaakɛ jalɔ jio.” (Neh. 9:7, 8) Nyɛhaa wɔ hu wɔyea wɔwiemɔ nɔ be fɛɛ be ni wɔkɛkase wɔ-Nyɔŋmɔ ni ji jalɔ lɛ.—Mat. 5:37.\nNIBII KPAKPAI NI YEHOWA FEE EHA EWEBII LƐ\n11, 12. Mɛni ji gbɛ́i Yehowa lɛ shishi, ni mɛni Yehowa fee eha Abraham seshibii lɛ ni tsɔɔ akɛ nakai gbɛ́i lɛ sa lɛ?\n11 Gbɛ́i Yehowa lɛ shishi ji, “Ehaa Ebaa Mli,” ni tsɔɔ akɛ Nyɔŋmɔ yaa nɔ etsuɔ saji ahe nii kɛyashiɔ eshiwoi baa mli. Anaa enɛ he nɔkwɛmɔnɔ yɛ bɔ ni ekɛ Abraham seshibii ni yatsɔmɔ nyɔji yɛ Mizraim lɛ ye eha lɛ mli. Beni amɛji nyɔji yɛ Mizraim lɛ, nɔ ko kwraa bɛ ni tsɔɔ akɛ maŋ muu lɛ fɛɛ baaye amɛhe ni amɛya Shiwoo Shikpɔŋ lɛ nɔ. Shi Nyɔŋmɔ tee nɔ etsu saji ahe nii ni eha shi ni ewo lɛ ba mli, eha ana akɛ gbɛ́i Yehowa lɛ sa lɛ lɛɛlɛŋ.\n12 Beni Levibii lɛ sɔleɔ lɛ, amɛwie nibii komɛi yɛ Yehowa he akɛ: “Ona amanehulu ní wɔtsɛmɛi lɛ naa yɛ Mizraim lɛ, ni obo amɛbolɔmɔ lɛ toi yɛ Ŋshɔ Tsuru lɛ naa. Ni ofee okadii kɛ naakpɛɛ nii yɛ Farao kɛ etsuji lɛ fɛɛ kɛ eshikpɔŋ lɛ nɔ bii lɛ fɛɛ nɔ; ejaakɛ ole akɛ amɛtsɔ kpá yɛ amɛnɔ; ni okɛhere gbɛ́i oha ohe, tamɔ bɔ ni yɔɔ ŋmɛnɛ nɛɛ. Ni ogbá ŋshɔ lɛ mli yɛ amɛhiɛ, ni amɛnyiɛ shikpɔŋ gbiŋ nɔ kɛtsɔ ŋshɔ lɛ teŋ; shi mɛi ní tiuɔ amɛ lɛ oshɛrɛ amɛ oshwie bu kwɔŋkwɔŋ lɛ mli tamɔ tɛ yɛ nu ní he wa lɛ mli.” No sɛɛ lɛ, amɛwie nɔ kroko ni Yehowa fee eha ewebii lɛ he akɛ: “Oba shikpɔŋ lɛ nɔ bii ni ji Kanaanbii lɛ ashi yɛ amɛhiɛ . . . Ni amɛŋɔ maji ní atswa gbogboi awo he kɛ shikpɔŋ ní ewo fɔ, ni amɛná shĩai ní mli eyimɔ obɔ̃bɔ̃ kɛ nibii kpakpai fɛɛ, nubui ní atsatsai, weintromi kɛ mutromi kɛ yelitsei babaoo; kɛkɛ ni amɛye, ni amɛtɔrɔ ni amɛshwishwii, ni amɛná tsuijurɔ yɛ omlihilɛ kpeteŋkpele lɛ hewɔ.”—Neh. 9:9-11, 24, 25.\n13. Beni Israelbii lɛ shi Mizraim lɛ sɛɛ nɔŋŋ lɛ, mɛni Yehowa fee eha amɛ, shi te amɛfee amɛnii amɛha tɛŋŋ?\n13 Yehowa fee nibii krokomɛi hu koni ekɛha eshiwoi aba mli. Akɛ nɔkwɛmɔnɔ lɛ, beni Israelbii lɛ shi Mizraim lɛ sɛɛ nɔŋŋ lɛ, Yehowa ha amɛ mlai, ni etsɔɔ amɛ bɔ ni amɛjá lɛ amɛha. Levibii lɛ wie yɛ amɛsɔlemɔ lɛ mli akɛ: “Okpeleke shi kɛba Sinai gɔŋ lɛ nɔ, ni ojɛ ŋwɛi okɛ amɛ wie, ni oha amɛ kojomɔi ní ja kɛ anɔkwa mlai kɛ akpɔi kɛ kitai kpakpai.” (Neh. 9:13) Akɛni Yehowa ehala Israelbii lɛ akɛ ewebii ni ekɛ Shiwoo Shikpɔŋ lɛ baaha amɛ hewɔ lɛ, etsɔɔ amɛ nɔ ni esa akɛ amɛfee koni amɛtsɔmɔ mɛi ni sa akɛ egbɛ́i lɛ akã amɛnɔ, shi amɛkɛ nibii kpakpai ni etsɔɔ amɛ lɛ tsuuu nii.—Nyɛkanea Nehemia 9:16-18.\nEHE BAHIA NI ATSƆSE AMƐ\n14, 15. (a) Mɛɛ gbɛ nɔ Yehowa na ewebii lɛ mɔbɔ beni amɛfee esha lɛ? (b) Mɛni wɔkaseɔ kɛjɛɔ bɔ ni Nyɔŋmɔ kɛ maŋ ni ehala lɛ ye eha lɛ mli?\n14 Levibii lɛ wie eshai enyɔ komɛi ni Israelbii lɛ fee beni amɛwo shi akɛ amɛbaaye Nyɔŋmɔ Mla lɛ nɔ yɛ Sinai Gɔŋ lɛ nɔ sɛɛ lɛ he. Enɛ hewɔ lɛ, kulɛ esa jogbaŋŋ akɛ ashi amɛ ni amɛgboi yɛ ŋa lɛ nɔ. Shi Levibii lɛ jie Yehowa yi yɛ sɔlemɔ lɛ mli akɛ: “Omɔbɔnalɛ babaoo lɛ naa lɛ okwaaa amɛ yɛ ŋa lɛ nɔ. . . . Okwɛ amɛ afii nyɔŋmai ejwɛ sɔŋŋ. . . . Nɔ ko nɔ ko ehiaaa amɛ: amɛtadei suuu, ni amɛnaji hu efũuu.” (Neh. 9:19, 21) Ŋmɛnɛ lɛ, Yehowa kɛ nibii ni he hiaa wɔ koni wɔnyɛ wɔya nɔ wɔye lɛ anɔkwa lɛ fɛɛ haa wɔ. Esaaa akɛ wɔfeɔ wɔnii tamɔ Israelbii lɛ ateŋ mɛi akpei abɔ ni eyabooo Yehowa toi ni no ha amɛgboi yɛ ŋa lɛ nɔ lɛ. Anɔkwa, aŋma amɛhe saji nɛɛ ni “aŋɔbɔ wɔ kɔkɔ, wɔ mɛi ni je lɛ naagbee lɛ enina wɔ lɛ.”—1 Kor. 10:1-11.\n15 Dɔlɛ sane ji akɛ, beni Israelbii lɛ yashɛ Shiwoo Shikpɔŋ lɛ nɔ sɛɛ lɛ, amɛbɔi Kanaanbii lɛ anyɔŋmɔi lɛ jamɔ, ni jeŋba sha kɛ bii ni akɛshãa afɔle fata jamɔ nɛɛ he. Enɛ hewɔ lɛ, Yehowa ha maji ni bɔle Israelbii lɛ ye amɛnɔ. Shi beni amɛshwa amɛhe lɛ, Yehowa na amɛ mɔbɔ ni ekɛ amɛhe eshai lɛ fa amɛ, ni ejie amɛ kɛjɛ amɛhenyɛlɔi lɛ adɛŋ. Enɛ tee nɔ “shii abɔ.” (Nyɛkanea Nehemia 9:26-28, 31.) Levibii lɛ kɛɛ akɛ: “Oto otsui shi oha amɛ afii pii, ni otsɔ ogbalɔi lɛ anɔ okɛ omumɔ lɛ ye odase oshi amɛ; shi amɛbooo toi. No hewɔ lɛ otu amɛ owo shikpɔji lɛ anɔ bii lɛ adɛŋ.”—Neh. 9:30.\n16, 17. (a) Beni Israelbii lɛ gbo Yehowa nɔ toi ekoŋŋ lɛ, mɛni jɛ mli kɛba? (b) Mɛɛ eshai Israelbii lɛ jaje, ni mɛɛ shi amɛwo?\n16 Beni Israelbii lɛ ku amɛsɛɛ kɛjɛ nomŋɔɔ mli po lɛ, amɛtee nɔ amɛgbo toi. Ani amɛshihilɛ tsake? Levibii lɛ tsa amɛsɔlemɔ lɛ nɔ akɛ: “Naa, wɔ lɛ ŋmɛnɛ wɔtsɔmɔ tsuji, ni shikpɔŋ lɛ ní oŋɔha wɔtsɛmɛi lɛ akɛ amɛye enɔ yibii kɛ enɔ nii kpakpai lɛ, naa, wɔtsɔmɔ tsuji yɛ nɔ! Ni ebaa nii babaoo ehaa maŋtsɛmɛi ní oŋɔto wɔnɔ yɛ wɔhe eshai lɛ ahewɔ lɛ; . . . ni wɔyɛ haomɔ kpeteŋkpele mli!”—Neh. 9:36, 37.\n17 Ani Levibii lɛ miitao amɛtsɔɔ akɛ Nyɔŋmɔ kɛ ewebii lɛ eyayeee jogbaŋŋ yɛ haomɔ nɛɛ hewɔ? Dabi kwraa! Amɛkɛɛ akɛ: “Bo lɛ, saji ní eba wɔnɔ lɛ fɛɛ mli lɛ onɔ̃ ja; ejaakɛ oye anɔkwa, shi wɔ lɛ wɔfee efɔŋ.” (Neh. 9:33) No sɛɛ lɛ, amɛwo shi akɛ amɛbaaye Nyɔŋmɔ Mla lɛ nɔ, ni amɛkɛ no mu amɛsɔlemɔ ni tsɔɔ akɛ amɛfooo amɛ pɛ amɛnɔ mli lɛ naa. (Nyɛkanea Nehemia 10:1; 10:30) Enɛ hewɔ lɛ, Yudafoi lɛ ahiɛnyiɛlɔi 84 kɛ amɛnine wo wolo shishi kɛsɔo nakai shiwoo lɛ naa.—Neh. 10:2-28.\n18, 19. (a) Mɛni esa akɛ wɔfee koni wɔhi Nyɔŋmɔ jeŋ hee lɛ mli? (b) Mɛni esa akɛ wɔya nɔ wɔsɔle yɛ he, ni mɛni hewɔ?\n18 Wɔ hu kɛ́ wɔmiisumɔ ni wɔhi Yehowa jalɛ jeŋ hee ni baa lɛ mli lɛ, esa akɛ wɔha Yehowa atsɔse wɔ. Bɔfo Paulo bi akɛ: “Mɛɛ bi yɔɔ ni etsɛ tsɔseee lɛ?” (Heb. 12:7) Kɛ́ wɔmia wɔhiɛ yɛ Yehowa sɔɔmɔ lɛ mli, ni wɔha etsɔse wɔ lɛ, no baatsɔɔ akɛ wɔkpɛlɛɔ Nyɔŋmɔ gbɛtsɔɔmɔ nɔ. Ni kɛ́ wɔfee esha ni yɔɔ hiɛdɔɔ lɛ, wɔbaanyɛ wɔná nɔmimaa akɛ Yehowa kɛbaafa wɔ kɛji wɔjɛ wɔtsui mli wɔshwa wɔhe ni wɔkpɛlɛ ni etsɔse wɔ.\n19 Etsɛŋ, Yehowa baafee gbɛ́i kpele eha ehe fe bɔ ni efee beni ejie Israelbii lɛ kɛje Mizraim lɛ. (Ezek. 38:23) Ni taakɛ ewebii ni hi shi yɛ blema lɛ bote Shiwoo Shikpɔŋ lɛ nɔ lɛ, Kristofoi fɛɛ ni miaa amɛhiɛ akɛ enɔkwa jálɔi lɛ anine baashɛ Nyɔŋmɔ jalɛ jeŋ hee lɛ nɔ. (2 Pet. 3:13) Gbɛkpamɔi nɛɛ ahewɔ lɛ, nyɛhaa wɔyaa nɔ wɔsɔlea koni atse Nyɔŋmɔ gbɛ́i ni yɔɔ nyam lɛ he. Wɔbaasusu sɔlemɔ kroko ni baaha wɔna nɔ ni esa akɛ wɔfee koni Nyɔŋmɔ ajɔɔ wɔ ŋmɛnɛ kɛ daa lɛ he yɛ nikasemɔ ni nyiɛ sɛɛ lɛ mli.\nKɛmaje Mɔ Ko Kɛmaje Mɔ Ko Nɔ ni Wɔkaseɔ Kɛjɛɔ Sɔlemɔ ko ni Sa Mli


Biblia Mli Saji Shihilɛ ni Mli Wa Je Shishi - Yehowa Odasefoi a-Wɛb Saiti\nADAM kɛ Hawa kɛ haomɔi pii kpe yɛ Eden abɔɔ lɛ sɛɛ. Esa akɛ amɛtsu nii waa dani amɛna amɛ niyenii. Ní amɛaana tsei fɛfɛji ni woɔ aduawai lɛ, amɛna ni ŋmei kɛ aŋlɛŋlɛi babaoo ekwɛ̃ kɛbɔle amɛhe. Enɛ ji nɔ ni ba beni Adam kɛ Hawa booo Nyɔŋmɔ toi ni amɛkɛ Lɛ teŋ naanyobɔɔ lɛ ﬁte lɛ.\nShi nɔ ni fe enɛ ji akɛ, Adam kɛ Hawa bɔi gboimɔ. Okaiɔ akɛ Nyɔŋmɔ bɔ amɛ kɔkɔ akɛ kɛ amɛye tso ko nɔ yibii lɛ amɛbaagboi. Amɛbɔi gboimɔ yɛ nakai gbi ni amɛye lɛ nɔ nɔŋŋ. Kwɛ kwashiai ni amɛfee amɛhe akɛ amɛyabooo Nyɔŋmɔ toi!\nAfɔ Adam kɛ Hawa bii fɛɛ yɛ be mli ni Nyɔŋmɔ eshwie amɛfɔlɔi lɛ kɛjɛ Eden abɔɔ lɛ mli lɛ sɛɛ. Enɛ tsɔɔ akɛ gbekɛbii lɛ hu baagbɔlɔ ni amɛbaagboi.\nEji Adam kɛ Hawa bo Yehowa toi kulɛ, shihilɛ lɛ baafee nɔ ni miishɛɛ yɔɔ mli kɛha amɛ kɛ amɛbii. Kulɛ amɛ fɛɛ amɛbaanyɛ amɛhi shi kɛya naanɔ yɛ miishɛɛ mli yɛ shikpɔŋ nɔ. Ni kulɛ, mɔ ko egbɔŋ ní hela amɔ lɛ ni egbo.\nNyɔŋmɔ miisumɔ ni gbɔmɛi ahi shi yɛ miishɛɛ mli kɛya naanɔ, ni E-wo shi akɛ gbi ko baaba ni amɛbaahi shi nakai. Jeee akɛ shikpɔŋ muu lɛ fɛɛ baafee fɛo kɛkɛ, shi moŋ gbɔmɛi fɛɛ baaná gbɔmɔtsoŋ hewalɛ. Ni mɛi ni yɔɔ shikpɔŋ nɔ lɛ fɛɛ kɛ amɛhe kɛ Nyɔŋmɔ hu baahi shi akɛ nanemɛi kpakpai.\nShi Hawa jeee Nyɔŋmɔ naanyo dɔŋŋ. No hewɔ lɛ beni efɔ ebii lɛ, etɔ lɛ waa diɛŋtsɛ. Epiŋ babaoo diɛŋtsɛ. Ní ebooo Yehowa toi lɛ ha eye awerɛho babaoo, aloo jeee nakai?\nAdam kɛ Hawa fɔ bihii kɛ biyei babaoo. Beni amɛfɔ amɛ klɛŋklɛŋ binuu lɛ, amɛwo lɛ gbɛi akɛ Kain. Amɛwo amɛ binuu ni ji enyɔ lɛ gbɛi akɛ Habel. Mɛni ba amɛnɔ? Ani ole?\n1 Mose 3:16-23; 4:1, 2; Kpojiemɔ 21:3, 4.\nTe shihilɛ lɛ bafee tɛŋŋ kɛha Adam kɛ Hawa yɛ Eden abɔɔ lɛ sɛɛ?\nMɛni bɔi Adam kɛ Hawa nɔ baa, ni mɛni hewɔ?\nMɛni hewɔ bii ni Adam kɛ Hawa f lɛ baagbɔlɔ ni amɛgboi lɛ?\nEji Adam kɛ Hawa bo Yehowa toi kulɛ, te shihilɛ baatamɔ aha kɛha amɛ kɛ amɛbii lɛ tɛŋŋ?\nHawa toigbele lɛ ha epiŋ yɛ mɛɛ gbɛ nɔ?\nMɛni ji Adam kɛ Hawa klɛŋklɛŋ bihii enyɔ lɛ agbɛi?\nNamɛi ji bii krokomɛi ni yɔɔ mfoniri lɛ mli lɛ?\nKanemɔ 1 Mose 3:16-23 kɛ 4:1, 2.\nShikpɔŋ ni alomɔ lɛ sa Adam shihilɛ he yɛ mɛɛ gbɛ nɔ? (1 Mose 3:17-19; Rom. 8:20, 22)\nMɛni hewɔ Hawa gbɛi ni eshishinumɔ ji “Hiɛkalɔ” lɛ sa jogbaŋŋ lɛ? (1 Mose 3:20)\nYɛ mɛɛ gbɛ nɔ Yehowa jie mɔ he susumɔ kpo etsɔɔ Adam kɛ Hawa be ni amɛfee esha lɛ sɛɛ po? (1 Mose 3:7, 21)\nMɛɛ “tsutsu nii” obaasumɔ ni ajie kɛya?


Amɛŋmala Yesu he Sane | Tsɔɔmɔ Obii lɛ Anii\nOona hii ni yɔɔ mfoniri lɛ mli lɛ?— Amɛgbɛ́ii ji Mateo, Marko, Luka, Yohane, Petro, Yakobo, Yuda, kɛ Paulo. Hii nɛɛ kɛ Yesu hi shi yɛ be kome too lɛ nɔŋŋ mli, ni amɛŋmala Yesu he saji. Ha wɔkase amɛhe nii.\nMɛni ole yɛ hii nɛɛ ahe?\nAmɛteŋ mɛi etɛ ji bɔfoi ni fata Yesu he kɛshiɛ. Ani ole amɛteŋ mɛi etɛ ni ji?— Amɛji Mateo, Yohane, kɛ Petro. Bɔfo Mateo kɛ bɔfo Yohane le Yesu jogbaŋŋ, ni amɛteŋ mɔ fɛɛ mɔ ŋma wolo ni gbaa wɔ Yesu shihilɛ mli saji. Bɔfo Yohane saa eŋma wolo ko ni atsɛɔ lɛ Kpojiemɔ Wolo lɛ kɛ woji etɛ krokomɛi, ni ji Yohane Klɛŋklɛŋ Wolo lɛ, Yohane Wolo ni Ji Enyɔ lɛ, kɛ Yohane Wolo ni Ji Etɛ lɛ. Bɔfo Petro ŋmala Biblia lɛ mli woji enyɔ. Woji nɛɛ ji Petro Klɛŋklɛŋ Wolo lɛ kɛ Petro Wolo ni Ji Enyɔ lɛ. Petro ŋma be ni Yehowa wie kɛjɛ ŋwɛi lɛ he sane yɛ ewolo ni ji enyɔ lɛ mli. Yehowa wie yɛ Yesu he nakai gbi lɛ akɛ: ‘Mɔ nɛ ji mibi. Misumɔɔ lɛ, ni miyɛ ehe tsui.’\nHii krokomɛi ni yɔɔ mfoniri lɛ mli lɛ hu tsɔɔ wɔ Yesu he nii yɛ woji ni amɛŋmala lɛ amli. Atsɛɔ amɛteŋ mɔ kome Marko. Eeenyɛ efee akɛ gbi ni amɔ Yesu lɛ, no mli lɛ eyɛ jɛmɛ ni ena nɔ ni tee nɔ lɛ fɛɛ. Atsɛɔ mɔ kroko hu Luka. Eji datrɛfonyo, ni eeenyɛ efee akɛ beni ebatsɔ Kristofonyo lɛ, no mli lɛ Yesu egbo momo.\nHii enyɔ krokomɛi ni ŋma Biblia lɛ eko ni onaa yɛ mfoniri lɛ mli ji Yesu nyɛmimɛi bibii. Ani ole amɛgbɛ́ii?— Atsɛɔ mɔ kome Yakobo kɛ mɔ kome hu Yuda. Be ko ni eho lɛ, amɛheee Yesu nɔ amɛyeee. Amɛsusu po akɛ, eeye sɛkɛ. Shi sɛɛ mli lɛ, amɛbahe Yesu nɔ amɛye ni amɛbatsɔmɔ Kristofoi.\nNaagbee mɔ ni yɔɔ mfoniri lɛ mli ni ŋma Biblia lɛ eko lɛ gbɛ́i ji Paulo. Dani ebaatsɔ Kristofonyo lɛ, no mli lɛ, atsɛɔ lɛ Saulo. Esumɔɔɔ Kristofoi asane kwraa, ni eyitsoŋ wa waa yɛ amɛnɔ. Ani ole bɔ ni fee ni Paulo batsɔ Kristofonyo?— Gbi ko lɛ, Paulo nyiɛ gbɛ kɛmiiya he ko, nɔŋŋ ni enu ni mɔ ko kɛ lɛ miiwie kɛmiijɛ ŋwɛi. Yesu ni kɛ lɛ wie lɛ! Ebi Paulo akɛ: ‘Mɛni hewɔ oyitsoŋ wa waa yɛ mɛi ni heɔ minɔ amɛyeɔ lɛ anɔ nɛkɛ?’ No sɛɛ lɛ, Paulo tsake esubaŋ ni ebatsɔ Kristofonyo. Paulo ŋmala Biblia lɛ mli woji 14, kɛjɛ Romabii awolo lɛ kɛyashi Hebribii awolo lɛ.\nBɛ wɔkaneɔ Biblia lɛ daa, aloo jeee nakai?— Kɛ́ wɔkane Biblia lɛ, wɔbaale Yesu he nii babaoo. Ani obaasumɔ akɛ ole Yesu he nii babaoo?—\nBɔfoi lɛ Asaji 9:1-18\nYesu kaselɔi lɛ ateŋ namɛi ŋmala ehe saji?\nTe atsɛɔ Biblia ŋmalɔi enyɔ ni ji Yesu nyɛmimɛi lɛ tɛŋŋ?\nTe fee tɛŋŋ ni Paulo batsɔ Kristofonyo?


Biblia Mli Saji Hii ni Ŋulami ko Tsɔɔ Amɛ Gbɛ - Yehowa Odasefoi a-Wɛb Saiti\nANI oona ŋulami ni kpɛɔ waa ni hii nɛɛ ateŋ mɔ kome kɛ ewao tsɔɔ lɛ? Ŋulami lɛ je kpo beni amɛshi Yerusalem lɛ. Hii nɛɛ jɛ Bokagbɛ, ni amɛkwɛɔ ŋulamii amli. Amɛheɔ amɛyeɔ akɛ ŋulami hee nɛɛ miitsɔɔ amɛ gbɛ kɛmiiya mɔ ko ni he hiaa ŋɔɔ.\nBeni hii lɛ yashɛ Yerusalem lɛ, amɛbi akɛ: ‘Nɛgbɛ gbekɛ ni baafee Yudafoi lɛ amaŋtsɛ lɛ yɔɔ?’ Gbɛi kroko ni akɛtsɛɔ Israelbii lɛ ji “Yudafoi.” Hii lɛ kɛɛ akɛ: ‘Wɔna gbekɛ lɛ ŋulami lɛ klɛŋklɛŋ kwraa beni wɔyɔɔ Boka lɛ, ni wɔba koni wɔbaja lɛ.’\nBeni Herode, ni yeɔ maŋtsɛ yɛ Yerusalem lɛ nu enɛ he lɛ, egbá enaa waa. Esumɔɔɔ ni maŋtsɛ kroko abahe egbɛhe lɛ kɛjɛ edɛŋ. No hewɔ lɛ Herode tsɛ osɔfonukpai lɛ ni ebi amɛ akɛ: ‘Nɛgbɛ abaafɔ maŋtsɛ ni awo shi yɛ ehe lɛ yɛ?’ Amɛha hetoo akɛ: ‘Biblia lɛ kɛɛ, abaafɔ lɛ yɛ Betlehem.’\nNo hewɔ lɛ Herode tsɛ hii ni jɛ Boka lɛ ni ekɛɛ amɛ akɛ: ‘Nyɛyaa ni nyɛyataoa abifao lɛ. Kɛ nyɛna lɛ lɛ, nyɛhaa malea. Miitao ni mi hu mayaja lɛ.’ Shi, yɛ anɔkwale mli lɛ, Herode miitao ni ena abifao lɛ ni egbe lɛ!\nKɛkɛ ni ŋulami lɛ nyiɛ hii lɛ ahiɛ kɛtee Betlehem, ni eyawa yɛ he ni afɔ abifao lɛ yɛ lɛ. Beni hii lɛ bote shia lɛ mli lɛ, amɛna Maria kɛ abifao Yesu. Amɛjie nikeenii ni amɛkɛha Yesu. Shi sɛɛ mli lɛ Yehowa bɔ hii lɛ kɔkɔ yɛ lamɔ mli akɛ, amɛkaya Herode ŋɔɔ. No hewɔ lɛ amɛku amɛsɛɛ kɛtee amɛmaŋ kɛtsɔ gbɛ kroko nɔ.\nBeni Herode nu akɛ hii ni jɛ Boka lɛ eku amɛsɛɛ kɛtee amɛmaŋ lɛ, emli fu waa diɛŋtsɛ. No hewɔ lɛ ewo mla akɛ agbe gbekɛbii hii ni yɔɔ Betlehem ni yeko aﬁi enyɔ lɛ fɛɛ. Shi Yehowa bɔ Yosef kɔkɔ mra kɛtsɔ lamɔ nɔ, ni Yosef kɛ eweku lɛ fɛɛ shi kɛtee Mizraim. Yɛ sɛɛ mli, beni Yosef nu akɛ Herode egbo lɛ, ekɛ Maria kɛ Yesu ku amɛsɛɛ kɛba Nazaret. Biɛ ji he ni Yesu da yɛ.\nNamɔ osusuɔ akɛ lɛ eha ŋulami hee lɛ kpɛ lɛ? Kaimɔ akɛ, hii lɛ tee Yerusalem klɛŋklɛŋ beni amɛna ŋulami lɛ. Satan Abonsam miitao ni egbe Nyɔŋmɔ Bi lɛ, ni ele akɛ Maŋtsɛ Herode ni yɔɔ Yerusalem lɛ baabɔ mɔdɛŋ koni egbe lɛ. No hewɔ lɛ eeenyɛ efee akɛ Satan ji mɔ ni ha nakai ŋulami lɛ kpɛ lɛ.\nMateo 2:1-23; Mika 5:1.\nNamɛi ji hii ni yɔɔ mfoniri lɛ mli lɛ, ni mɛni hewɔ amɛteŋ mɔ kome kɛ ewao tsɔɔ ŋulami lɛ?\nMɛni hewɔ Maŋtsɛ Herode mli wo la waa lɛ, ni mɛni efee?\nNɛgbɛ ŋulami ni kpɛ́ɔ waa lɛ nyiɛ hii lɛ ahiɛ kɛtee, shi mɛni hewɔ amɛku amɛsɛɛ kɛtee amɛmaŋ kɛtsɔ gbɛ kroko nɔ lɛ?\nMɛni mla Herode wo, ni mɛni hewɔ?\nMɛni Yehowa kɛɛ Yosef akɛ efee?\nNamɔ ha ŋulami hee lɛ kpɛ́ lɛ, ni mɛni hewɔ?\nKanemɔ Mateo 2:1-23.\nAﬁi enyiɛ Yesu eye be ni ŋulamiiaŋkwɛlɔi lɛ basara lɛ lɛ, ni no mli lɛ nɛgbɛ eyɔɔ? (Mat. 2:1, 11, 16)\nMɛni hewɔ ŋulami ni amɛna yɛ Boka lɛ kɛ amɛ eyaaa Yesu ŋɔɔ klɛŋklɛŋ, shi moŋ, ekɛ amɛ tee Maŋtsɛ Herode, gbɔmɔgbelɔ lɛ ŋɔɔ lɛ?\nKɛmaje Mɔ Ko Kɛmaje Mɔ Ko Biblia Mli Sane 86: Hii ni Ŋulami ko Tsɔɔ Amɛ Gbɛ


Kasemɔ Yehowa Nanemɛi Lɛ | Nikasemɔ\nKANEMƆ YƐ Afrikaans Aukan Baoule Bassa (Cameroon) Bislama Blɔfo Boulou Cakchiquel (Western) Cambodia Chitonga Chokwe Chol Cibemba Cinyanja Dangme Drehu Efik Ewe Fon French Ga Garifuna Greenland Haitian Creole Hausa Hmong (White) Iban Igbo Isoko Italia Kabiye Karen (S'gaw) Kazakh Kikaonde Kikongo Kimbundu Kisi Kisonge Kongo Krio Kwangali Kwanyama Lamba Laos Lingala Lunda Luvale Malta Mam Mambwe-Lungu Mauritia Creole Mazatec (Huautla) Mbunda Mende Mizo Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndonga Ngabere Ngangela Nyaneka Nzema Otetela Pidgin (Cameroon) Portugal Quechua (Ancash) Quechua (Ayacucho) Quechua (Cuzco) Quichua (Imbabura) Saramacca Sepedi Sesotho (Lesotho) Setswana Seychelles Creole Silozi Spania Swahili (Congo) Swati Tahiti Tiv Tlapanec Tojolabal Totonac Tshiluba Tsonga Twi Tzeltal Umbundu Urhobo Uruund Venda Wallis Wayuunaiki Welsh Xhosa Yoruba Zulu\n“Mɛi ni sheɔ Yehowa gbeyei lɛ, amɛ ekɛbɔɔ naanyo.”—LALA 25:14, Ga Biblia hee.\nLALAI: 106, 118\nMɛni wɔbaanyɛ wɔkase yɛ Rut kɛ Nyɔŋmɔ teŋ naanyobɔɔ lɛ mli?\nMɛni hã Maŋtsɛ Hezekia batsɔ Yehowa naanyo ni bɛŋkɛ lɛ kpaakpa lɛ?\nMɛɛ sui Yesu nyɛ Maria jie lɛ kpo ni hã ebatsɔ Yehowa Nyɔŋmɔ naanyo?\n1-3. (a) Mɛni hewɔ wɔyɔɔ nɔmimaa akɛ wɔbaanyɛ wɔbatsɔmɔ Nyɔŋmɔ nanemɛi lɛ? (b) Namɛi ahe wɔbaasusu yɛ nikasemɔ nɛɛ mli?\nBIBLIA lɛ tsɛ Abraham akɛ Nyɔŋmɔ shieŋtsɛ loo enaanyo shii etɛ sɔŋŋ. (2 Kronika 20:7; Yesaia 41:8; Yakobo 2:23) Lɛ pɛ ji adesa ni Biblia lɛ wieɔ tɛ̃ɛ akɛ eji Nyɔŋmɔ naanyo. Ani enɛ tsɔɔ akɛ Abraham kome too pɛ ji adesa ni enyɛ ekɛ Yehowa ebɔ naanyo? Dabi. Biblia lɛ hãa wɔleɔ akɛ, adesai fɛɛ baanyɛ abatsɔmɔ Nyɔŋmɔ nanemɛi.\n2 Nyɔŋmɔ Wiemɔ lɛ mli eyi obɔ kɛ hii kɛ yei anɔkwafoi ahe saji. Anɔkwafoi nɛɛ she Yehowa gbeyei, ni amɛhe enɔ amɛye. Paulo wie amɛteŋ mɛi komɛi ahe akɛ, amɛji “odasefoi babaoo tamɔ atatu.” (Hebribii 12:1) Ni ŋwanejee ko bɛ he akɛ, “odasefoi” nɛɛ, kɛ anɔkwafoi krokomɛi ni awie amɛhe yɛ Biblia lɛ mli lɛ hu batsɔmɔ Nyɔŋmɔ nanemɛi ni bɛŋkɛ lɛ kpaakpa.—Kanemɔ Lala 25:14, Ga Biblia hee.\n3 Nyɛhãa wɔsusua Yehowa nanemɛi ni awie amɛhe yɛ Biblia lɛ mli lɛ ateŋ mɛi etɛ komɛi ahe wɔkwɛa. Amɛji: (1) Rut, oblayoo okulafo anɔkwafo ni jɛ Moab lɛ, (2) Hezekia, Yuda maŋtsɛ anɔkwafo lɛ, kɛ (3) Yesu nyɛ Maria, ni ba ehe shi lɛ. Mɛni wɔbaanyɛ wɔkase yɛ nɔ ni mɛi etɛ nɛɛ ateŋ mɔ fɛɛ mɔ fee, ni hã ebatsɔ Nyɔŋmɔ naanyo lɛ mli?\nRUT JIE SUƆMƆ NI TSAKEEE KPO\n4, 5. Mɛni ehe bahia ni Rut akpɛ eyiŋ yɛ he? Ni mɛni hewɔ enáaa lɛ mlɛo kwraa akɛ ebaafee nakai lɛ? (Kwɛmɔ mfoniri ni yɔɔ nikasemɔ lɛ shishijee lɛ.)\n4 Naomi kɛ eshaayeimɛi Rut kɛ Orpa miifã gbɛ kakadaŋŋ kɛjɛ Moab kɛmiiya Israel. Yɛ gbɛ lɛ nɔ lɛ, Orpa kpɛ eyiŋ akɛ ebaaku esɛɛ eya Moab. Shi Naomi tsa gbɛfãa nɔ, ejaakɛ etswa efai shi akɛ ebaaya emaŋ Israel. Mɛni Rut baafee? Ani ebaaku esɛɛ eya Moab, he ni afɔ lɛ yɛ lɛ, aloo ekɛ Naomi baatsa gbɛfãa lɛ nɔ kɛya Betlehem? Rut náaa lɛ mlɛo akɛ ebaakpɛ eyiŋ yɛ sane nɛɛ he. Shi yɛ naagbee lɛ, ekpɛ eyiŋ akɛ ekɛ Naomi baaya.—Rut 1:1-8, 14.\n5 Rut wekumɛi yɛ Moab. No hewɔ lɛ, kulɛ ebaanyɛ eku esɛɛ eya amɛŋɔɔ, ni eji efee nakai kulɛ, ekolɛ amɛbaakwɛ lɛ. Kɛfata he lɛ, ele Moabbii lɛ jogbaŋŋ, ele amɛwiemɔ lɛ, ni ele bɔ ni amɛhiɔ shi amɛhãa. Ya ni ekɛ Naomi yaa Betlehem lɛ tsɔɔ akɛ, eeshi nibii nɛɛ fɛɛ yɛ sɛɛ. Naomi ehã ele hu akɛ, enyɛŋ ema nɔ mi ehã lɛ akɛ ebaaná wu loo weku yɛ he ni eyaa lɛ. Anɔkwa, ekɛɛ lɛ po akɛ eku esɛɛ eya Moab. Taakɛ wɔwie kɛtsɔ hiɛ lɛ, Orpa ku esɛɛ etee “emaŋ kɛ enyɔŋmɔ lɛ ŋɔɔ.” (Rut 1:9-15) Shi Rut kpɛ eyiŋ akɛ, ekuŋ esɛɛ eyaŋ emaŋbii lɛ kɛ amale nyɔŋmɔi ni amɛjáa lɛ aŋɔɔ.\n6. (a) Mɛɛ yiŋ ni ja Rut kpɛ? (b) Mɛni hewɔ Boaz wie akɛ Rut eyaba abo yɛ Yehowa fiji ashishi lɛ?\n6 Etamɔ nɔ ni Rut kase Yehowa he nii kɛjɛ ewu lɛ loo Naomi ŋɔɔ. Ebana akɛ, Yehowa tamɔɔɔ Moabbii lɛ anyɔŋmɔi lɛ. Ebasumɔ Yehowa, ni eyɔse akɛ, lɛ ji Nyɔŋmɔ ni esa akɛ ejá. Enɛ hewɔ lɛ, Rut kpɛ yiŋ ni ja. Ekɛɛ Naomi akɛ: “Omaŋ ji mimaŋ, ni o-Nyɔŋmɔ ji mi hu mi-Nyɔŋmɔ.” (Rut 1:16) Kɛ́ wɔkane Rut sane lɛ, ni wɔna bɔ ni esumɔɔ Naomi lɛ, ani etaaa wɔtsuiŋ? Shi suɔmɔ ni Rut yɔɔ kɛhã Yehowa lɛ sa kadimɔ fe suɔmɔ ni ejie lɛ kpo etsɔɔ Naomi lɛ kwraa. Boaz yɔse enɛ, ni efee lɛ fɛo waa. Sɛɛ mli lɛ, ejie Rut yi akɛ ‘ebaba abo yɛ Yehowa fiji ashishi.’ (Kanemɔ Rut 2:12.) Wiemɔi ni Boaz kɛtsu nii lɛ kaiɔ wɔ bɔ ni loofɔlɔ bi ko yahɔɔ enyɛ fiji ashishi koni ená hebuu yɛ jɛmɛ lɛ. (Lala 36:8; 91:1-4) Yɛ gbɛ ni tamɔ nakai nɔŋŋ nɔ lɛ, Rut he Yehowa nɔ eye, ni Yehowa hu bu ehe, ni ejɔɔ lɛ. Enɛ hewɔ lɛ, Rut shwaaa ehe kɔkɔɔkɔ akɛ ekpɛ eyiŋ akɛ ebaasɔmɔ Yehowa.\n7. Mɛni hewɔ esaaa akɛ wɔshashaoɔ shi akɛ wɔbaajɔɔ wɔhe nɔ wɔhã Yehowa lɛ?\n7 Mɛi pii kaseɔ Yehowa he nii, shi amɛshashaoɔ shi akɛ amɛkɛ lɛ baafee amɛbobaahe. Amɛsheɔ gbeyei akɛ amɛbaajɔɔ amɛhe nɔ amɛhã lɛ ni abaptisi amɛ. Ani onuɔ he nakai? Kɛ́ hetoo lɛ ji hɛɛ lɛ, belɛ susumɔ nɔ hewɔ ni osheɔ gbeyei lɛ he. Mɔ fɛɛ mɔ sɔmɔɔ nyɔŋmɔ ko. (Yoshua 24:15) No hewɔ lɛ, nilee yɛ mli akɛ obaahala akɛ obaasɔmɔ anɔkwa Nyɔŋmɔ lɛ. Kɛ́ ojɔɔ ohe nɔ ohã Yehowa lɛ, etsɔɔ akɛ oheɔ oyeɔ akɛ ebaanyɛ ebu ohe. Yehowa baaye abua bo ni oya nɔ osɔmɔ lɛ, ekɔɔɔ he eko naagbai ni okɛbaakpe. Nakai efee ehã Rut.\n“EŊƆ EHE EKPƐTƐ YEHOWA HE”\n8. Gbaa wɔ Hezekia he sane fioo.\n8 Esoro Hezekia shihilɛ lɛ kwraa yɛ Rut nɔ lɛ he, ejaakɛ lɛ lɛ, afɔ lɛ yɛ Israel. No mli lɛ, Israel ji maŋ ko ni ejɔɔ ehe nɔ ehã Yehowa, shi jeee Israelbii lɛ fɛɛ ye Yehowa anɔkwa. Hezekia tsɛ ji Maŋtsɛ Ahaz yitsoŋwalɔ lɛ. Ahaz bule Nyɔŋmɔ sɔlemɔwe lɛ, ni ekɔne maŋbii lɛ ayiŋ ni amɛje Yehowa sɛɛ, ni amɛyajá nyɔŋmɔi krokomɛi. Ahaz shã Hezekia nyɛmimɛi hii lɛ ekomɛi po akɛ afɔle ehã amale nyɔŋmɔ ko. Nibii ni Hezekia na yɛ egbekɛbiiashi lɛ ehiii kwraa!—2 Maŋtsɛmɛi 16:2-4, 10-17; 2 Kronika 28:1-3.\n9, 10. (a) Mɛni hewɔ kulɛ ewaaa akɛ Hezekia mli baafu Yehowa lɛ? (b) Mɛni hewɔ esaaa akɛ wɔmli fuɔ Nyɔŋmɔ lɛ? (d) Mɛni hewɔ wɔbaanyɛ wɔkɛɛ akɛ, jeee nɔkwɛmɔnɔ ni fɔlɔ ko feɔ ehãa ebi lɛ ni baatsɔɔ nɔ gbɔmɔ ni bi lɛ baatsɔ?\n9 Kulɛ, nibii gbohii ni Ahaz fee lɛ baanyɛ ahã ebinuu Hezekia mli afu Yehowa loo emli awo lɛ la. Ŋmɛnɛ lɛ, mɛi komɛi amli efu Yehowa kɛ esafo lɛ yɛ naagbai komɛi ni amɛkɛkpeɔ lɛ hewɔ. Shi kɛ́ okɛ nɔ ni amɛkɛkpeɔ lɛ to nɔ ni Hezekia kɛkpe lɛ he lɛ, ejeee nɔ ko kwraa. (Abɛi 19:3) Mɛi komɛi hu susuɔ akɛ, nibii gbohii ni amɛfɔlɔi fee lɛ hewɔ amɛ hu amɛfeɔ nibii gbohii lɛ. Ni bei komɛi lɛ, nibii gbohii ni amɛfɔlɔi lɛ fee lɛ, no pɛpɛɛpɛ amɛ hu amɛfeɔ. (Ezekiel 18:2, 3) Shi ani esa akɛ wɔmli afu Yehowa yɛ naagbai ni wɔkɛkpeɔ lɛ ahewɔ? Ani esa akɛ wɔkɛ nibii gbohii ni wɔfɔlɔi efee lɛ ajie wɔnaa?\n10 Hezekia nɔkwɛmɔnɔ lɛ hãa wɔnaa akɛ, sanebimɔi enyɔ nɛɛ fɛɛ ahetoo ji dabi! Nɔ ko nɔ ko bɛ ni wɔbaanyɛ wɔdamɔ nɔ wɔmli afu Yehowa, ejaakɛ jeee lɛ ehɔ nibii fɔji ni baa wɔnɔ lɛ asɛɛ. (Hiob 34:10) Fɔlɔi baanyɛ afee nɔkwɛmɔnɔ kpakpa loo nɔkwɛmɔnɔ gbonyo amɛhã amɛbii. (Abɛi 22:6; Kolosebii 3:21) Shi bii lɛ diɛŋtsɛ ni baakpɛ amɛyiŋ kɛji amɛbaanyiɛ amɛfɔlɔi lɛ anɔkwɛmɔnɔ lɛ sɛɛ loo amɛnyiɛŋ sɛɛ. Ejaakɛ Yehowa ehã wɔ fɛɛ heyeli ni wɔkɛhala nɔ ni wɔbaafee yɛ shihilɛ mli; ekpakpa jio, efɔŋ jio. (5 Mose 30:19) Te Hezekia kɛ heyeli nɛɛ ni Yehowa eduro wɔ lɛ tsu nii ehã tɛŋŋ?\nOblahii kɛ oblayei babaoo emɔ anɔkwale lɛ mli yɛ nɔkwɛmɔnɔ gbonyo ni amɛfɔlɔi lɛ efee lɛ fɛɛ sɛɛ (Kwɛmɔ kuku 9, 10)\n11. Mɛni hewɔ wɔbaanyɛ wɔkɛɛ akɛ Hezekia fata Yuda maŋtsɛmɛi ni fee nɔkwɛmɔnɔ kpakpa lɛ ahe?\n11 Eyɛ mli akɛ Hezekia tsɛ Ahaz ji Yuda maŋtsɛmɛi ni fee nibii gbohii waa lɛ ateŋ mɔ kome moŋ, shi Hezekia kɔɔɔ enane. (Kanemɔ 2 Maŋtsɛmɛi 18:5, 6.) Hezekia hala akɛ ebaafee nibii kpakpai. Ebo nibii fɛɛ ni Yehowa gbalɔi, tamɔ Yesaia, Mika, kɛ Hoshea wie lɛ toi jogbaŋŋ. Ekpɛlɛ ŋaawoi kɛ gbɛtsɔɔmɔi ni amɛkɛhã lɛ fɛɛ nɔ, ni ekɛtsu nii. Enɛ hewɔ lɛ, enyɛ etsu naagbai ni epapa kɛba lɛ pii ahe nii. Etsuu sɔlemɔwe lɛ he, ni ekpa Nyɔŋmɔ fai ni ekɛ emaŋbii lɛ ahe eshai lɛ ake amɛ. Agbɛnɛ hu, ehã akumɔ amagai fɛɛ ni yɔɔ Israel kɛ Yuda shikpɔji lɛ anɔ. (2 Kronika 29:1-11, 18-24; 31:1) Ni sɛɛ mli, be ni Asiria maŋtsɛ Sanherib to eyiŋ akɛ ebaatutua Yerusalem lɛ, Hezekia fee ekãa waa. Ekɛ ehiɛ fɔ̃ Yehowa nɔ kɛhã hebuu, ni ewo maŋbii lɛ fɛɛ hewalɛ ni amɛ hu amɛná ekãa. (2 Kronika 32:7, 8) Be ko lɛ, Hezekia wó ehe nɔ, shi be ni Yehowa wie etsɔɔ lɛ lɛ, ebo toi ni eba ehe shi. (2 Kronika 32:24-26) Mɛɛ nɔkwɛmɔnɔ kpakpa po Hezekia fee ehã wɔ nɛkɛ! Ehãaa nibii gbohii ni epapa fee lɛ aná enɔ ehewalɛ. Moŋ lɛ, ekɛ enifeemɔ tsɔɔ akɛ, Yehowa naanyo ji lɛ.\n12. Ŋmɛnɛ lɛ, mɛɛ gbɛ nɔ mɛi komɛi ekase Hezekia ni amɛtsɔɔ akɛ Yehowa nanemɛi ji amɛ?\n12 Ŋmɛnɛ lɛ, mɛi ni yɔɔ je lɛ mli lɛ ateŋ mɛi pii ayitseiaŋ wala ni amɛbɛ suɔmɔ. Fɔlɔi pii bɛ amɛbii ahe dekã, ni amɛjieee suɔmɔ kpo amɛtsɔɔɔ amɛ. (2 Timoteo 3:1-5) Nyɛmimɛi pii yɛ ni nakai eba lɛ yɛ amɛgbɛfaŋ. Shi amɛhala akɛ amɛkɛ Yehowa baabɔ naanyo. Taakɛ Hezekia fee lɛ, amɛ hu amɛkɛ amɛnifeemɔ etsɔɔ akɛ, amɛhãaa nɔkwɛmɔnɔ gbonyo ni amɛfɔlɔi fee lɛ aná amɛnɔ hewalɛ. Nyɔŋmɔ ehã wɔ fɛɛ heyeli. No hewɔ lɛ, nyɛhãa wɔjɛa wɔtsui mli wɔsɔmɔa lɛ, taakɛ Hezekia fee lɛ. Kɛ́ wɔfee nakai lɛ, no baatsɔɔ akɛ wɔkɛ nikeenii nɛɛ miiwo ehiɛ nyam.\n“NAA! YEHOWA NYƆŊ YOO JI MI!”\n13, 14. Mɛɛ naagbai eeenyɛ efee akɛ Maria susu he be ni Gabriel ba eŋɔɔ lɛ? Shi mɛɛ hetoo ehã lɛ?\n13 Hezekia gbele sɛɛ afii babaoo lɛ, oblayoo ko ni baa ehe shi ni atsɛɔ lɛ Maria lɛ batsɔ Yehowa naanyo yɛ gbɛ krɛdɛɛ ko nɔ. Yehowa hã lɛ nitsumɔ ko ni yɔɔ nyam waa. Ekɛɛ lɛ akɛ, ebaahiɛ Nyɔŋmɔ Bi lɛ musu, efɔ lɛ, ni etsɔse lɛ! Yehowa sumɔɔ Maria sane waa ni eheɔ lɛ eyeɔ, ni enɛ hewɔ ehã lɛ hegbɛ kpele nɛɛ. Shi be ni Maria ná ele nitsumɔ ni Nyɔŋmɔ kɛwo edɛŋ lɛ, te efee enii ehã tɛŋŋ?\n“Naa! Yehowa nyɔŋ yoo ji mi!” (Kwɛmɔ kuku 13, 14)\n14 Bei pii lɛ, wɔjwɛŋmɔ yaa hegbɛ kpele ni Nyɔŋmɔ kɛhã Maria lɛ nɔ. Shi, mɛɛ naagbai komɛi eeenyɛ efee akɛ Maria susu he? Be ni bɔfo Gabriel ba eŋɔɔ lɛ, ekɛɛ lɛ akɛ ebaahiɛ hɔ be ni ekɛ nuu ko náko bɔlɛ. Shi Gabriel ekɛɛɛ Maria akɛ, ebaaya ewekumɛi kɛ ekutsoŋbii lɛ aŋɔɔ ni eyagbala sane nɛɛ mli etsɔɔ amɛ hu. No hewɔ lɛ, kɛ́ amɛna akɛ Maria hiɛ hɔ lɛ, mɛni amɛbaasusu yɛ ehe? Te ebaafee tɛŋŋ ekɔne Yosef yiŋ akɛ ejeko esɛɛ? Kɛfata he lɛ, Nyɔŋmɔ Bi lɛ tsɔsemɔ jeee nitsumɔ bibioo kwraa! Wɔleee nibii fɛɛ ni tee nɔ yɛ Maria yitsoŋ be ni Gabriel ba eŋɔɔ lɛ. Nɔ pɛ ni wɔle ji hetoo ni ehã lɛ lɛ. Ekɛɛ lɛ akɛ: “Naa! Yehowa nyɔŋ yoo ji mi! Bɔ ni owie lɛ, aba mli nakai ahã mi.”—Luka 1:26-38.\n15. Mɛni tsɔɔ akɛ Maria yɛ hemɔkɛyeli waa?\n15 Maria hemɔkɛyeli lɛ sa kadimɔ waa! Esaa ejwɛŋmɔ akɛ ebaatsu nitsumɔ fɛɛ nitsumɔ ni Yehowa kɛbaawo edɛŋ. Ni no hewɔ etsɛ ehe akɛ Yehowa nyɔŋ yoo lɛ. Ekɛ ehiɛ fɔ̃ Yehowa nɔ akɛ ebaakwɛ lɛ ni ebaabu ehe. Shi, mɛni hã Maria ná hemɔkɛyeli ni mli wa nɛkɛ? Akɛ hemɔkɛyeli fɔɔɔ wɔteŋ mɔ ko mɔ ko. Ebiɔ mɔdɛŋbɔɔ kɛ sɔlemɔ dani wɔbaanyɛ wɔná hemɔkɛyeli. (Galatiabii 5:22; Efesobii 2:8) No hewɔ lɛ, Maria hemɔkɛyeli lɛ baaa kɛkɛ. Etsu he nii. Nyɛhãa wɔsusua nibii enyɔ komɛi ni tsɔɔ nakai lɛ ahe. Nomɛi ji, bɔ ni ebo sane toi jogbaŋŋ, kɛ nibii ni ewie he lɛ.\n16. Mɛni tsɔɔ akɛ Maria bo sane toi jogbaŋŋ?\n16 Maria bo sane toi jogbaŋŋ. Biblia lɛ kɛɔ akɛ, esa akɛ ‘wɔhe afee oya kɛ sane toiboo’ ni ‘wɔkaye wɔhe oyai kɛwie.’ (Yakobo 1:19) Maria bo sane toi jogbaŋŋ. Biblia lɛ hãa wɔnaa akɛ, ebo nɔ fɛɛ nɔ ni mɛi kɛɛ lɛ lɛ toi jogbaŋŋ ni ehe be kɛjwɛŋ nɔ, titri lɛ kɛ́ ekɔɔ Yehowa he. Wɔnaa enɛ he nɔkwɛmɔnɔ be ni afɔ Yesu kɛ be ni eye afii 12 lɛ. Be ni afɔ Yesu lɛ, tookwɛlɔi komɛi bakɛɛ Maria nibii ni ŋwɛibɔfo ko ekɛɛ amɛ. Ni be ni Yesu ye afii 12 lɛ, ewie nɔ ko ni hã Maria he jɔ̃ ehe. Yɛ shihilɛi enyɔ nɛɛ fɛɛ amli lɛ, Maria bo nɔ ni akɛɛ lɛ lɛ toi jogbaŋŋ, ekɛto ejwɛŋmɔ mli, ni esusu he waa.—Kanemɔ Luka 2:16-19, 49, 51.\n17. Mɛni wɔbaanyɛ wɔkase kɛjɛ nibii ni Maria wie he lɛ amli?\n17 Nibii ni Maria wie he. Nibii ni Maria wie lɛ fioo pɛ yɔɔ Biblia lɛ mli. Enaa wiemɔi ni yɔɔ Biblia lɛ mli lɛ ateŋ nɔ ni kɛ fe fɛɛ ji nɔ ni yɔɔ Luka 1:46-55 lɛ. Kɛ́ okane ŋmalɛ nɛɛ, obaana akɛ Maria le Hebri Ŋmalɛi lɛ amli waa diɛŋtsɛ. Mɛni hewɔ wɔkɛɔ nakai? Wiemɔi ni Maria wie yɛ jɛmɛ lɛ tamɔ wiemɔi ni Samuel mami Hana kɛtsu nii be ni esɔleɔ ehãa Yehowa lɛ. (1 Samuel 2:1-10) Etamɔ nɔ ni Maria tsɛ ŋmalɛi srɔtoi 20 sɔŋŋ yisɛɛ yɛ ewiemɔ lɛ mli. Eyɛ faŋŋ akɛ, Maria shashaooo shi kwraa akɛ ebaawie nibii ni Yehowa, ni ji e-Naanyo ni fe fɛɛ lɛ, etsɔɔ lɛ lɛ ahe.\n18. Mɛni kɛ́ wɔfee lɛ no baatsɔɔ akɛ wɔmiikase Maria hemɔkɛyeli lɛ?\n18 Taakɛ eba lɛ yɛ Maria gbɛfaŋ lɛ, ekolɛ wɔ hu Yehowa baahã wɔ nitsumɔ ko ni wɔsusuɔ akɛ etsumɔ wa waa. Kɛ́ eba lɛ nakai lɛ, nyɛhãa wɔkasea Maria. Nyɛhãa wɔbaa wɔhe shi, wɔmɔ nitsumɔ lɛ mli, ni wɔkɛ wɔhiɛ afɔ̃ Yehowa nɔ akɛ ebaaye ebua wɔ. Agbɛnɛ hu, nyɛhãa wɔboa nibii fɛɛ ni Yehowa kɛɔ wɔ lɛ toi, ni wɔjwɛŋ nibii ni wɔkase yɛ Nyɔŋmɔ kɛ eyiŋtoi ahe lɛ nɔ. Kɛ́ wɔfee nakai lɛ, no baatsɔɔ akɛ wɔmiikase Maria hemɔkɛyeli lɛ, ni no baahã wɔkɛ miishɛɛ agba mɛi krokomɛi nibii ni wɔkase lɛ.—Lala 77:12, 13; Luka 8:18; Romabii 10:15.\n19. Kɛ́ wɔkase anɔkwafoi ni awie amɛhe yɛ Biblia lɛ mli lɛ ahemɔkɛyeli lɛ, mɛni he nɔmimaa wɔbaanyɛ wɔná?\n19 Ŋwanejee ko kwraa bɛ he akɛ, Rut, Hezekia, kɛ Maria fɛɛ kɛ Yehowa bɔ naanyo, taakɛ Abraham fee lɛ pɛpɛɛpɛ. Yɛ hii kɛ yei anɔkwafoi nɛɛ asɛɛ lɛ, ayɛ anɔkwafoi krokomɛi, ni amɛ hu amɛfata mɛi ni feɔ “odasefoi babaoo tamɔ atatu” lɛ ahe. Mɛi nɛɛ fɛɛ batsɔmɔ Nyɔŋmɔ nanemɛi. No hewɔ lɛ, nyɛhãa wɔyaa nɔ wɔkasea amɛ. (Hebribii 6:11, 12) Kɛ́ wɔfee nakai lɛ, wɔbaanyɛ wɔná nɔmimaa akɛ, Yehowa baaya nɔ ekɛ wɔ abɔ naanyo kɛya naanɔ!


KANEMƆ YƐ Albania Amharic Armenia (West) Blɔfo Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Czech Denmark Dutch French Ga Georgia Germany Haitian Creole Hela Hiligaynon Hungary Igbo Italia Korea Lithuania Mizo Moore Myanmar Ndebele Ngabere Norway Nzema Ossetia Poland Portuguese (Brazil) Russia Sesotho (Lesotho) Setswana Silozi Slovak Slovenia Swahili Sweden Tsonga Turkey Ukrain Urdu\n“Beni miye afii nyɔŋma lɛ, mikɛ gbekɛbii hii bɔi kpojee. Shishijee lɛ, wɔmɔmɔɔ wɔnine mli ni wɔshɔɔ wɔnaa. Shi etsɛɛɛ nɔŋŋ kɛkɛ ni wɔbɔi wɔhe taramɔ, ni wɔfee nibii srɔtoi ni teɔ bɔlɛnamɔ akɔnɔi ashi. Beni miye afii 15 lɛ, mibɔi nitsumɔ, ni hii ni mikɛyɔɔ nitsumɔhe lɛ ekomɛi babiɔ mi suɔmɔ, ni amɛmiitao ni amɛkɛ mi aná bɔlɛ. Miisumɔ ni mɛi ni mikɛtsuɔ nii lɛ ana akɛ mi hu yoo ji mi, no hewɔ lɛ mikɛ amɛ fee ekome kɛfee nɔ fɛɛ ni amɛfeɔ lɛ. Akɛni mitao akɛ masa minanemɛi lɛ ahiɛ hewɔ lɛ, eha mikɛ mihe wo nifeemɔi srɔtoi ni teɔ bɔlɛnamɔ akɔnɔi ashi amli vii.”—SARAH, * AUSTRALIA.\nKƐJI akɛɛ bo akɛ atsɔse Sarah yɛ Kristofoi ashĩa lɛ, ani ohiɛ baafee bo yaa? Efɔlɔi bɔ mɔdɛŋ akɛ amɛkɛ Biblia mli shishitoo mlai baatsɔse lɛ. Shi Sarah kɔ lɛ diɛŋtsɛ egbɛ.\nMɛi babaoo baakpɛlɛ gbɛ ni Sarah kɔ lɛ nɔ. Amɛsusuɔ akɛ nɔ ni Biblia lɛ kɛɔ yɛ bɔlɛnamɔ he lɛ be eho. Mɛi komɛi hu susuɔ akɛ tɔmɔ bɛ he akɛ mɔ ko ni tsɛɔ ehe Kristofonyo lɛ kɛ ehe aaawo bɔlɛnamɔ nifeemɔi amli.\nAni ehe miihia ni ole nɔ ni Biblia lɛ kɛɔ yɛ bɔlɛnamɔ he lɛ, ni ohi shi yɛ naa? Ŋmalɛ lɛ kɛɔ akɛ Biblia lɛ ‘jɛ Nyɔŋmɔ Mumɔ lɛŋ ni ehi ha nitsɔɔmɔ.’ (2 Timoteo 3:16) Kɛ́ oheɔ oyeɔ akɛ Nyɔŋmɔ ji mɔ ni bɔ adesai, ni akɛ Biblia lɛ ji e-Wiemɔ ni jɛ mumɔŋ lɛ, no lɛ ehe miihia ni ole nɔ ni Biblia lɛ kɛɔ yɛ bɔlɛnamɔ he.\nDɔlɛ sane ji akɛ, mɛi babaoo ayiŋ efutu amɛ yɛ nɔ ni Biblia lɛ kɛɔ yɛ bɔlɛnamɔ he lɛ he. Jamɔŋ hiɛnyiɛlɔi ni kɛɔ akɛ amɛbuɔ Biblia lɛ tsɔɔ tsɔɔmɔi srɔtoi ni kɛ amɛhe kpãaa gbee yɛ bɔlɛnamɔ he. Yɛ anɔkwale mli lɛ, sane nɛɛ eha sɔlemɔi wuji babaoo amli egbala.\nYɛ nɔ najiaŋ ni oookpɛlɛ nɔ ni mɛi kɛɔ lɛ nɔ lɛ, mɛni hewɔ bo diɛŋtsɛ oŋɔɔɔ be fioo ni okɛtao sane nɛɛ mli? Saneyitso ni nyiɛ sɛɛ lɛ wieɔ saji nyɔŋma ni mɛi fɔɔ bimɔ yɛ nɔ ni Biblia lɛ kɛɔ yɛ bɔlɛnamɔ he lɛ he. Obaana hetoi ni yɔɔ faŋŋ ni haa wɔnaa nɔ ni Biblia lɛ tsɔɔ diɛŋtsɛ yɛ nakai saneyitso lɛ mli. Saneyitsei ni wieɔ bɔlɛnamɔ he nɛɛ ateŋ nɔ ni ji naagbee nɔ̃ lɛ baaha wɔna nɔ hewɔ ni ehe hiaa ni wɔkpɛ yiŋ ni ja yɛ sane nɛɛ he.


NYƐMI yoo gbɛgbalɔ ko ni eye afii 27, ni atsɛɔ lɛ Sylviana lɛ wie akɛ: “Be ni minanemɛi ni yasɔmɔ yɛ hei ni gbɛgbalɔi ahe miihia waa yɛ lɛ gba mi niiashikpamɔi ni amɛná lɛ, mishwe waa akɛ mi hu mayasɔmɔ yɛ he ko ni hiamɔ lɛ da yɛ koni maná miishɛɛ nɛɛ eko.” Ewie kɛfata he akɛ: “Shi mishe gbeyei akɛ minyɛŋ mayasɔmɔ nakai.”\nAni bo hu ooshwe ni oyasɔmɔ yɛ he ko ni shiɛlɔi ahe miihia waa yɛ shi ooshe gbeyei akɛ onyɛŋ, tamɔ bɔ ni Sylviana nu he lɛ? Kɛ́ nakai onuɔ he lɛ, tsɛ otsui oŋmɛ omli! Yehowa eye ebua nyɛmimɛi hii kɛ yei akpei abɔ ni amɛnyɛ amɛye nibii ni amɛsusuɔ akɛ no hãŋ amɛnyɛ amɛtsu babaoo yɛ esɔɔmɔ lɛ mli lɛ anɔ. Wɔbaasusu amɛteŋ mɛi komɛi ni sɔmɔɔ yɛ Madagascar, ni ji ŋshɔkpɔ ni ji ejwɛ nɔ ni da fe fɛɛ yɛ je lɛ mli lɛ aniiashikpamɔi lɛ ahe, koni wɔna bɔ ni Yehowa ye ebua amɛ ehã.\nYɛ afii nyɔŋma ni eho nɛɛ amli lɛ, shiɛlɔi kɛ gbɛgbalɔi 70 kɛ sɛɛ ni yɔɔ ekãa ni jɛ maji 11 anɔ * eba koni amɛbasɔmɔ yɛ Afrika maŋ nɛɛ nɔ. Mɛi ni yɔɔ maŋ nɛɛ nɔ lɛ ateŋ mɛi babaoo boɔ wiemɔ lɛ toi waa ni amɛsumɔɔ Biblia lɛ. Shiɛlɔi ni yɔɔ Madagascar lɛ ateŋ mɛi babaoo hu ejɛ amɛsuɔmɔ mli amɛfã amɛyahi ŋshɔkpɔ agbo nɛɛ nɔ hei ni mɛi nuko Maŋtsɛyeli lɛ he sane lɛ yɛ koni amɛyashiɛ yɛ jɛmɛ. Naa amɛteŋ mɛi komɛi ahe saji fioo.\nBƆ NI AMƐFEE AMƐYE GBEYEISHEMƆ KƐ NIJIAŊWUJEE NƆ\nLouis kɛ eŋa Perrine fɛɛ eye fe afii 30. Amɛfã kɛjɛ France koni amɛbasɔmɔ yɛ Madagascar. Afii abɔ nɛ ni amɛbɔi he susumɔ akɛ amɛbaasumɔ ni amɛfã kɛya maŋ kroko nɔ ni amɛyasɔmɔ yɛ jɛmɛ, shi Perrine she enɛ feemɔ gbeyei waa. Ewie akɛ: “Mishe gbeyei akɛ mafã kɛya he ko ni mileee bɔ ni jɛmɛ shihilɛ yɔɔ. Misusu akɛ kɛ́ wɔshi wɔwekumɛi lɛ, wɔsafo lɛ, wɔshĩa lɛ, kɛ wɔmaŋ lɛ, ni wɔtsake bɔ ni wɔhiɔ shi wɔhãa lɛ, ebaanyɛ efee naagba. Mitsuiyeli lɛ ji nɔ ni fe fɛɛ ni hã ewa kɛhã mi akɛ mafã kɛya maŋ kroko nɔ ni miyasɔmɔ yɛ jɛmɛ.” Yɛ afi 2012 lɛ, Perrine fee ekãa, ni lɛ kɛ ewu Louis fã kɛba Madagascar. Amrɔ nɛɛ, te enuɔ he ehãa tɛŋŋ yɛ nɔ ni amɛfee lɛ he? Ekɛɛ akɛ: “Kɛ́ mikwɛ bɔ ni nibii etee lɛ ehã lɛ, manyɛ makɛɛ akɛ wɔna Yehowa nine yɛ wɔshihilɛ mli, ni enɛ ehã wɔhemɔkɛyeli lɛ mli ewa waa.” Louis wie kɛfata he akɛ: “Ani obaahe oye akɛ, wɔ-Biblia mli nikaselɔi nyɔŋma sɔŋŋ ba klɛŋklɛŋ Kaimɔ ni wɔye yɛ Madagascar lɛ shishi?”\nMɛni waje Louis kɛ Perrine ni amɛtee nɔ amɛsɔmɔ be ni amɛkɛ naagbai kpe lɛ? Amɛsɔle waa amɛkpa Yehowa fai koni ehã amɛ hewalɛ ni amɛnyɛ amɛfi shi. (Fip. 4:13) Louis wie akɛ: “Wɔna akɛ Yehowa bo wɔsɔlemɔi lɛ toi, ni ehã wɔná ‘Nyɔŋmɔ toiŋjɔlɛ lɛ’ eko. Enɛ hewɔ lɛ, wɔkɛ wɔjwɛŋmɔ ma miishɛɛ ni wɔnáa yɛ wɔsɔɔmɔ lɛ mli lɛ nɔ. Wɔnanemɛi ni yɔɔ France lɛ hu sɛndi wɔ e-mail ni amɛŋmala wɔ woji kɛwo wɔ hewalɛ ni wɔya nɔ wɔsɔmɔ.”—Fip. 4:6, 7; 2 Kor. 4:7.\nAkɛni Louis kɛ Perrine fi shi hewɔ lɛ, Yehowa jɔɔ amɛ babaoo. Louis wie akɛ: “Yɛ October 2014 lɛ, wɔtee Biblia Skul Kɛhã Kristofoi Gbalashihilɛ Mli Hefatalɔi lɛ * yɛ France.” Ewie kɛfata he akɛ: “Skul lɛ ji nikeenii ko ni Yehowa kɛhã wɔ ni wɔhiɛ kpaŋ nɔ kɔkɔɔkɔ.” Be ni amɛgbe skul lɛ naa lɛ, ahã amɛku amɛsɛɛ amɛyasɔmɔ yɛ Madagascar, ni amɛná he miishɛɛ waa.\n“EBAAŊƆƆ WƆNAA WAA!”\nBe ni Didier kɛ eŋa Nadine fã kɛjɛ France kɛba Madagascar yɛ afi 2010 lɛ, no mli lɛ amɛye fe afii 50. Didier wie akɛ: “Be ni wɔdarako lɛ, wɔsɔmɔ akɛ gbɛgbalɔi, ni no sɛɛ lɛ, wɔfɔ bii etɛ. Be ni wɔbii lɛ dara lɛ, wɔsusu he kɛji wɔbaanyɛ wɔyasɔmɔ yɛ maŋ kroko nɔ.” Nadine wie akɛ: “Mijwɛŋ bɔ ni mi kɛ mibii lɛ ateŋ baagbala lɛ he, ni enɛ hã miyiŋ fee mi kɔshikɔshi yɛ fã ni wɔbaafã lɛ he. Shi wɔbii lɛ kɛɛ wɔ akɛ: ‘Kɛ́ nyɛfã kɛtee maŋ kroko nɔ nyɛyasɔmɔ yɛ he ni hiamɔ lɛ da yɛ lɛ, ebaaŋɔɔ wɔnaa waa!’ Wiemɔi nɛɛ wo wɔ hewalɛ koni wɔfã kɛba. Eyɛ mli akɛ amrɔ nɛɛ wɔ kɛ wɔbii lɛ ateŋ ejekɛ waa moŋ, shi wɔkɛ amɛ fɔɔ sanegbaa, ni enɛ hãa wɔnáa miishɛɛ.”\nDidier kɛ Nadine náaa Malagasy wiemɔ lɛ kasemɔ mlɛo kwraa. Nadine ŋmɔ fioo ni ewie akɛ, “Amrɔ nɛɛ wɔjeee oblahii kɛ oblayei dɔŋŋ, ni no hewɔ lɛ, wɔnyɛɛɛ wɔkase wiemɔ hee oya.” Te amɛfee tɛŋŋ amɛkase wiemɔ lɛ? Be ni amɛtee ehee lɛ, amɛkɛ French asafo ko sɔmɔ. Sɛɛ mli be ni agbɛnɛ lɛ, amɛnu he akɛ amɛbaanyɛ amɛkɛ be babaoo akase Malagasy wiemɔ lɛ, amɛshi ni amɛkɛ Malagasy asafo ko yasɔmɔ. Nadine wie akɛ: “Mɛi ni wɔkɛkpeɔ yɛ shiɛmɔ nɔ lɛ ateŋ mɛi babaoo sumɔɔ ni amɛkase Biblia lɛ. Bei pii lɛ, amɛdaa wɔ shi akɛ wɔbashiɛ wɔhã amɛ. Shishijee mli lɛ, efee mi akɛ miila, ejaakɛ minako nɔ ko nakai pɛŋ. Gbɛgbamɔ nitsumɔ lɛ ŋɔɔ waa yɛ maŋ nɛɛ nɔ. Kɛ́ mite shi leebi lɛ, mikɛɔ mihe akɛ, ‘Miiya shiɛmɔ. Ŋmɛnɛ lɛ, maná miishɛɛ waa!’”\nDidier kai sane ko ni ba be ni ebɔi Malagasy kasemɔ lɛ. Eŋmɔ, ni ewie akɛ: “Be ko lɛ, miikwɛ asafoŋ kpee shishi nifeemɔ ko nɔ, shi minuuu hetoi ni nyɛmimɛi hii kɛ yei lɛ hãa lɛ ashishi. Nɔ ni nɔŋŋ ni minyɛɔ mikɛɔ ji, ‘Oyiwaladɔŋŋ.’ Be ni nifeemɔ lɛ yaa nɔ lɛ, nyɛmi yoo ko hã hetoo ni mida lɛ shi, shi mɛi ni tara esɛɛ lɛ fee okadi ko kɛtsɔɔ mi akɛ hetoo ni nyɛmi yoo lɛ hã lɛ ejaaa. Oya nɔŋŋ ni mitsɛ nyɛmi nuu ko koni ehã hetoo. Minuuu nɔ ni lɛ hu ewie lɛ shishi, shi miheɔ miyeɔ akɛ ehã hetoo ni ja lɛ.”\nENÁ HE MIISHƐƐ WAA AKƐ EBAAYAHI AMƐŊƆƆ\nDrama ni afee yɛ afi 2005 kpokpaa wulu nɔ kpee lɛ shishi lɛ yitso ji “Tiumɔ Otii Ni Woɔ Nyɔŋmɔ Hiɛ Nyam Lɛ Asɛɛ.” Drama nɛɛ kɔɔ Timoteo he, ni be ni Thierry kɛ eŋa Nadia kwɛ lɛ, eta amɛtsuiŋ waa. No mli lɛ, amɛmiisusu he kɛji amɛbaanyɛ amɛyasɔmɔ yɛ he ni hiamɔ lɛ da yɛ, ni drama lɛ hã amɛshwe waa akɛ amɛfee nakai. Thierry wie akɛ: “Be ni agbe drama lɛ naa ni wɔmiitswa wɔdɛŋ lɛ, miwo miŋa toiŋ akɛ, ‘Nɛgbɛ wɔbaaya?’ Miŋa kɛɛ mi akɛ no nɔŋŋ he lɛ hu ejwɛŋɔ nɛɛ.” No sɛɛ etsɛɛɛ lɛ, amɛbɔi gbɛjianɔtoo koni amɛshɛ oti ni amɛkɛma amɛhiɛ nɛɛ he. Nadia kɛɛ akɛ, “Wɔhɔ̃ɔ wɔhe nibii, ni wɔkɛ ekomɛi hu ke. Wɔnibii fɛɛ ni shwɛ lɛ tee pɔtomantoi ejwɛ amli!”\nAbɛkugbɛ kwraa: Nadia kɛ Marie-Madeleine; Ninejurɔgbɛ kwraa: Thierry\nAmɛfã kɛtee Madagascar yɛ afi 2006, ni amɛná miishɛɛ waa yɛ shiɛmɔ nitsumɔ lɛ mli yɛ be ni amɛye yɛ jɛmɛ lɛ fɛɛ mli. Nadia kɛɛ akɛ: “Mɛi ni wɔshiɛɔ wɔhãa lɛ hãa wɔnáa miishɛɛ waa.”\nShi afii ekpaa sɛɛ lɛ, amɛnu sane fɔŋ ko kɛjɛ France. Nadia mami, ni atsɛɔ lɛ Marie-Madeleine lɛ gbee shi ni enine ku ni epila eyitso. Nadia kɛ ewu lɛ kɛ datrɛfonyo ni kwɛɔ emami lɛ gba sane, ni no sɛɛ lɛ, amɛkɛɛ Marie-Madeleine ni ebahi amɛŋɔɔ yɛ Madagascar. No mli lɛ, Marie-Madeleine eye afii 80, shi ená he miishɛɛ waa akɛ ebaayahi amɛŋɔɔ. Kɛjɛ be ni efã kɛtee nɛɛ, te enaa shihilɛ lɛ tɛŋŋ? Ewie akɛ: “Bei komɛi lɛ, mináaa shihilɛ lɛ mlɛo, ni mibɛ hewalɛ tamɔ tsutsu lɛ, shi asafoŋbii lɛ hãa minuɔ he akɛ mihe yɛ sɛɛnamɔ waa. Nɔ ni hãa mimii shɛɔ mihe fe fɛɛ ji akɛ, fã ni mifã kɛba lɛ hewɔ lɛ, mibii lɛ enyɛ amɛtee nɔ amɛtsu nitsumɔ kpakpa ni amɛtsuɔ yɛ sɔɔmɔ lɛ mli yɛ biɛ lɛ.”\n“MINA YEHOWA NINE YƐ MISHIHILƐ MLI”\nRiana miihã wiemɔ yɛ Tandroy mli\nRiana eye afii 22. Nyɛmi nuu nɛɛ da yɛ kpokpaa ko ni yɔɔ Madagascar bokãgbɛ lɛ nɔ. Atsɛɔ kpokpaa nɛɛ Alaotra Mangoro, ni jɛmɛ shikpɔŋ lɛ baa nii waa. Riana bɔ mɔdɛŋ waa yɛ skul, ni kulɛ eetao eya yunivɛsiti. Shi be ni akɛ lɛ kase Biblia lɛ, etsake ejwɛŋmɔ. Ewie akɛ: “Mimia mihiɛ waa koni magbe sɛkɛndre skul naa mra fe be ni akpaa gbɛ lɛ, ni miwo Yehowa shi akɛ, ‘Kɛ́ mibɔ mɔdɛŋ yɛ naagbee kaa ni maŋma lɛ mli lɛ, matsu gbɛgbamɔ nitsumɔ lɛ.’” Be ni Riana gbe sɛkɛndre skul naa lɛ, eye eshiwoo lɛ nɔ. Ekɛ nyɛmi nuu gbɛgbalɔ ko yahi shi, ebɔi nitsumɔ ko ni ekɛ be fioo ko pɛ baatsu lɛ tsumɔ, ni ekɛ ehe wo gbɛgbamɔ nitsumɔ lɛ mli. Ewie akɛ, “Yiŋ ni mikpɛ nɛɛ ji yiŋ ni hi fe fɛɛ ni mikpɛ yɛ mishihilɛ mli.”\nShi Riana wekumɛi nuuu lɛ shishi kwraa. Amɛnaaa nɔ hewɔ ni esumɔɔɔ ni eyaa yunivɛsiti koni ená nitsumɔ ni baahã etsɔ gbɔmɔ wulu. Ewie akɛ: “Mipapa, mitsɛkwɛ̃, kɛ minaa fioo lɛ wo mi hewalɛ akɛ miya yunivɛsiti. Shi misumɔɔɔ ni mikɛ nɔ ko nɔ ko yeɔ migbɛgbamɔ nitsumɔ lɛ najiaŋ.” Etsɛɛɛ ni Riana ná shwelɛ akɛ eyasɔmɔ yɛ he ko ni hiamɔ lɛ da yɛ. Mɛni ji nɔ kome ni hã eshwe akɛ efee nakai? Ewie akɛ: “Julɔi ba he ni wɔwɔɔ lɛ ni amɛbaju minibii babaoo. Enɛ hã mijwɛŋ nɔ ni Yesu wie akɛ ‘wɔbua jwetrii anaa yɛ ŋwɛi’ lɛ he kɛtee shɔŋŋ. Mikpɛ miyiŋ akɛ mabɔ mɔdɛŋ waa mabua jwetrii babaoo anaa yɛ ŋwɛi.” (Mat. 6:19, 20) Riana fã kɛtee he ko ni yɔɔ Madagascar wuoyigbɛ kwraa. He ni efã kɛtee lɛ, nugbɔ enɛɛɛ ekpakpa ko yɛ jɛmɛ, ni ekɛ he ni ejɛ lɛ teŋ jekɛmɔ ji kilomitai 1,300 (mailii 800). Mɛi ni yɔɔ jɛmɛ lɛ, atsɛɔ amɛ Antandroybii. Mɛni hewɔ etee jɛmɛ?\nNyɔɔŋ kome dani abaju amɛ lɛ, no mli lɛ, Riana kɛ hii enyɔ komɛi ni ji Antandroybii bɔi Biblia lɛ kasemɔ. Ekase wiemɔi komɛi yɛ hii lɛ amaŋ wiemɔ, ni ji Tandroy lɛ mli, ni esusu bɔ ni Antandroybii pii nuko Maŋtsɛyeli lɛ he sane lɛ he. Ewie akɛ, “Misɔle mihã Yehowa koni eye ebua mi ni mafã kɛya kpokpaa ni awieɔ Tandroy yɛ nɔ lɛ nɔ.”\nBe ni Riana fã kɛtee jɛmɛ nɔŋŋ ni ekɛ naagba ko kpe, no ji, enáaa nitsumɔ. Nuu ko kɛɛ lɛ akɛ: “Mɛni hewɔ oba biɛ? Mɛi jɛɔ biɛ amɛyaa he ni ojɛ kɛba lɛ koni amɛyatao nitsumɔ!” Otsii enyɔ sɛɛ lɛ, Riana shi jɛmɛ kɛtee kpokpaa wulu nɔ kpee ko. Be ni eyaa lɛ, eshika fɛɛ etã yɛ ehe, ni eejwɛŋ nɔ ni ebaafee. Yɛ kpee lɛ naagbee gbi lɛ nɔ lɛ, nyɛmi nuu ko kɛ nɔ ko wo Riana kootu lɛ kotoku lɛ mli. Asomoaŋ shika ni, ni efa bɔ ni Riana baanyɛ ekɛ eko afã gbɛ kɛya he ni Antandroybii lɛ yɔɔ lɛ, ni ekɛ eko hu aje nitsumɔ bibioo ko shishi. Riana yabɔi yogɔt hɔ̃ɔmɔ yɛ jɛmɛ. Ewie akɛ: “Be ni efee tamɔ nɔ ni hiɛnɔkamɔ ko kwraa bɛ kɛhã mi lɛ, mina Yehowa nine yɛ mishihilɛ mli. Minyɛ mitee nɔ miye mibua mɛi ni leee Yehowa he sane ko lɛ!” Riana tsu nitsumɔi babaoo hu yɛ asafo lɛ mli. Ewie akɛ: “Daa otsii enyɔ lɛ, mihãa maŋshiɛmɔ kome. Yehowa miitsɔ esafo lɛ nɔ eetsɔse mi.” Riana yɛ jɛmɛ lolo, ni eeshiɛ Maŋtsɛyeli lɛ he sane lɛ eehã mɛi babaoo ni wieɔ Tandroy ni miisumɔ ni amɛkase Yehowa he nii lɛ.\n‘ANƆKWALE NYƆŊMƆ LƐ JƆƆ LƐ’\nYehowa ewo wɔ shi akɛ ‘mɔ fɛɛ mɔ ni baatao jɔɔmɔ ehã ehe yɛ shikpɔŋ lɛ nɔ lɛ, anɔkwale Nyɔŋmɔ lɛ baajɔɔ lɛ.’ (Yes. 65:16) Kɛ́ wɔmia wɔhiɛ wɔye nibii ni hãaa wɔtsu babaoo yɛ wɔsɔɔmɔ nitsumɔ lɛ mli lɛ anɔ lɛ, Yehowa jɔɔ wɔ. Susumɔ Sylviana, mɔ ni wɔtsĩ etã yɛ sane nɛɛ shishijee lɛ he okwɛ. Kɛ́ obaakai lɛ, enu he akɛ enyɛŋ eyasɔmɔ yɛ he ni hiamɔ lɛ da yɛ. Mɛni hewɔ enu he nakai? Ewie akɛ: “Mininejurɔ nane lɛ kɛ fe mibɛku nane lɛ aaafee sɛntimitai nɛɛhu (iŋtsii 3.5). No hewɔ lɛ, mitsutsɔɔ, ni enɛ hãa etɔɔ mi mra.”\nSylviana (abɛkugbɛ) kɛ Sylvie Ann (ninejurɔgbɛ) kɛ Doratine sha mfoniri nɛɛ be ni abaptisi lɛ lɛ\nShi Sylviana hãaa enɛ aje enijiaŋ wui. Yɛ afi 2014 lɛ, ekɛ nyɛmi yoo oblayoo ko ni yɔɔ amɛsafo lɛ mli ni eji gbɛgbalɔ lɛ fee ekome ni amɛfã kɛtee akrowa bibioo ko ni kɛ he ni amɛjɛ lɛ teŋ jekɛmɔ ji kilomitai 85 (mailii 53). Atsɛɔ nyɛmi yoo nɛɛ Sylvie Ann. Sylviana enyɛ eye enaagbai lɛ anɔ ni enine eshɛ nɔ ni eshwe lɛ nɔ. Be ni etee lɛ, Yehowa hu jɔɔ lɛ babaoo! Ewie akɛ: “Be ni misɔmɔ yɛ jɛmɛ afi kome pɛ lɛ, abaptisi oblayoo ko ni hiɛ bi ni mikɛ lɛ kaseɔ nii ni atsɛɔ lɛ Doratine lɛ yɛ wɔkpokpaa nɔ kpee lɛ shishi.”\n“MAYE MABUA BO”\nNiiashikpamɔi ni woɔ mɔ hewalɛ nɛɛ hãa wɔnaa akɛ, kɛ́ wɔmia wɔhiɛ wɔye nibii ni hãaa wɔnyɛ wɔtsu babaoo yɛ wɔsɔɔmɔ nitsumɔ lɛ mli lɛ anɔ lɛ, wɔ diɛŋtsɛ wɔnaa akɛ Yehowa yeɔ shi ni ewo etsuji lɛ akɛ ‘ebaawaje amɛ ni eye ebua amɛ’ lɛ nɔ. (Yes. 41:10) Enɛ hãa naanyobɔɔ ni yɔɔ wɔ kɛ Yehowa teŋ lɛ mli waa. Agbɛnɛ hu, kɛ́ wɔjɛ wɔsuɔmɔ mli wɔkɛ wɔhe hã yɛ maŋ nɔ he ni wɔyɔɔ lɛ loo yɛ maŋsɛɛ lɛ, etsɔseɔ wɔ kɛhãa nitsumɔi ni Yehowa kɛbaahã wɔ ni wɔtsu yɛ jeŋ hee lɛ mli lɛ. Didier ni wɔwie ehe kɛtsɔ hiɛ lɛ wie akɛ, “kɛ́ oyasɔmɔ yɛ he ni hiamɔ lɛ da yɛ lɛ, etsɔseɔ bo jogbaŋŋ kɛhã wɔsɛɛ!” Wɔsɔlemɔ ji akɛ, etsɛŋ mɛi babaoo baajɛ amɛsuɔmɔ mli amɛkɛ amɛhe ahã koni amɛná tsɔsemɔ nɛɛ eko.\n^ kk. 4 Shiɛlɔi kɛ gbɛgbalɔi nɛɛ jɛ Canada, Czech Republic, France, Germany, Guadeloupe, Luxembourg, New Caledonia, Sweden, Switzerland, United Kingdom, kɛ United States.\n^ kk. 8 Amrɔ nɛɛ, akɛ Skul Kɛhã Maŋtsɛyeli Sane Kpakpa Jajelɔi lɛ eye skul nɛɛ najiaŋ. Be fɛɛ sɔɔlɔi ni miisɔmɔ yɛ maŋsɛɛ, ni shɛɔ taomɔ nii kɛhã skul nɛɛ he lɛ, baanyɛ abi ni ahã amɛya skul nɛɛ yɛ maŋ nɔ he ni amɛjɛ lɛ loo yɛ maŋ kroko ni afeɔ skul lɛ yɛ amɛwiemɔ mli lɛ nɔ.\nMɛni Obaanyɛ Ofee Kɛwo Mɛi Ni Miisɔmɔ Yɛ Hei Ni Hiamɔ Lɛ Da Yɛ Lɛ Hewalɛ?\nOkɛ mɛi ni eshi osafo lɛ koni amɛyasɔmɔ yɛ hei ni hiamɔ lɛ da yɛ lɛ ashara. Bi amɛ bɔ ni amɛsɔɔmɔ lɛ yaa lɛ ehãa kɛ bɔ ni amɛyɔɔ.—Abɛi 17:17; 25:25.\nAni obaanyɛ oye obua amɛ ni amɛná nitsumɔ ko ni amɛbaanyɛ amɛtsu kɛjɛ he ni amɛsɔmɔɔ yɛ lɛ? Aloo obaanyɛ ohã amɛ nitsumɔ kɛ́ amɛku amɛsɛɛ koni amɛbaye be fioo ko yɛ maŋ nɔ he ni amɛjɛ lɛ?—Bɔf. 18:1-3.\nAni obaanyɛ ohã amɛ he ko ni amɛhi kɛ́ amɛku amɛsɛɛ kɛba maŋ nɔ he ni amɛjɛ lɛ koni amɛbatsu nii loo amɛbasara shĩa be fioo ko?—3 Yoh. 5-8.\nKɛ́ mɛi eba nyɛsafo lɛ mli koni amɛbaye amɛbua akɛni hiamɔ lɛ da yɛ nyɛshikpɔŋkuku lɛ mli lɛ hewɔ lɛ, hã amɛle akɛ ohiɛ sɔɔ amɛ waa. Jiemɔ amɛyi yɛ mɔdɛŋ ni amɛbɔɔ koni amɛkase nyɛwiemɔ lɛ hewɔ. Bi amɛ bɔ ni amɛwekui lɛ yɔɔ. Kɛ́ ooto gbɛjianɔ kɛhã hiɛtserɛjiemɔ lɛ, okɛ amɛ afata he. Hã amɛhiɛ amɛ.—Mat. 19:29.


Yesu—Mɔ Tuuntu ni Haa Mɔ Tsui Nyɔɔ Emli\nKANEMƆ YƐ Afrikaans Albania Amharic Arabic Armenia Armenia (West) Aymara Bicol Blɔfo Bulgaria Catalan Cebuano Chichewa Chinese (Yunnanese) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatia Czech Dangme Denmark Dutch Efik Estonia Ewe Finland French Ga Garifuna Georgia Germany Guarani Haitian Creole Hebri Hela Hiligaynon Hungary Iceland Igbo Iloko Indonesia Isoko Italia Japan Kikongo Kikuyu Kinyarwanda Kirghiz Kisonge Kongo Korea Latvia Lingala Lithuania Luo Malagasy Maya Mazatec (Huautla) Mixe (North Central) Mizo Moore Myanmar Nahuatl (Northern Puebla) Ngabere Norway Nzema Ossetia Papiamento (Curaçao) Persia Poland Portuguese (Brazil) Punjabi Quechua (Bolivia) Romania Russia Samoa Sepedi Serbia (Roma) Serbian (Cyrillic) Sesotho (Lesotho) Setswana Shona Silozi Sinhala Slovak Slovenia Spania Sranantongo Swahili Sweden Tagalog Tahiti Tatar Thailand Tigrinya Tiv Tshiluba Tsonga Turkey Twi Tzotzil Ukrain Uruund Vietnam Wayuunaiki Xhosa Yoruba Zulu\nANI Yesu tsui nyɔ emli lɛɛlɛŋ yɛ shihilɛ mli? Ekã shi faŋŋ akɛ atsɔse lɛ yɛ shihilɛi ni baa shi amli, ni yɛ eshihilɛ mli fɛɛ lɛ, heloonaa nii fioo ko pɛ ená. Yɛ anɔkwale mli lɛ, no mli lɛ, ‘ebɛ he ni ekɛ eyitso ŋmɛɔ’ po. (Luka 9:57, 58) Kɛfata he lɛ, anyɛ lɛ, afolɔ enaa, ni naagbee lɛ ehenyɛlɔi lɛ gbe lɛ.\nEkolɛ obaashwie oyiŋ akɛ, ‘Efeee mi akɛ shihilɛ ni tamɔ nɛkɛ lɛ haa mɔ tsui nyɔɔ emli diɛŋtsɛ!’ Shi, Yesu shihilɛ he nibii babaoo yɛ ni esa akɛ wɔbɔ mɔdɛŋ wɔsusu he. Ha wɔpɛi enɛɛmɛi ateŋ ejwɛ amli wɔkwɛ.\n1. YESU KƐ OTI KO MA EHIƐ YƐ SHIHILƐ MLI—EBAAFEE NYƆŊMƆ SUƆMƆNAANII.\n“Miŋmaa ji akɛ mafee mɔ ni tsu mi lɛ suɔmɔnaanii.”—Yohane 4:34.\nYesu tsɔ ewiemɔi kɛ enifeemɔi anɔ ebɔ mɔdɛŋ efee eŋwɛi Tsɛ, Yehowa * suɔmɔnaanii. Yesu ná Nyɔŋmɔ suɔmɔnaa nifeemɔ he miishɛɛ waa. Anɔkwa, ekɛ no feemɔ to niyenii he taakɛ wɔnaa yɛ ŋmalɛ ni tsɔ hiɛ nɔŋŋ lɛ mli lɛ. Bo lɛ, susumɔ shihilɛ ni ba ni ha Yesu kɛ Nyɔŋmɔ suɔmɔnaa nifeemɔ to niyenii he lɛ he okwɛ.\nYesu wie nakai wiemɔi lɛ aaafee shwane ŋmɛlɛ nyɔŋma kɛ enyɔ mli. (Yohane 4:6) No beaŋ lɛ, eyakpa Samaria akrowa lɛ mli leebi fɛɛ, no hewɔ lɛ ekã shi faŋŋ akɛ hɔmɔ miiye lɛ. Anɔkwa, no mli lɛ ekaselɔi lɛ ebakɛɛ lɛ akɛ: “Rabi, ye nɔ ko.” (Yohane 4:31) Yesu tsɔ hetoo ni eha amɛ lɛ nɔ etsɔɔ akɛ kɛ́ etsu Nyɔŋmɔ nitsumɔ lɛ, enuɔ he akɛ eye nii etɔ, ni ená hewalɛ. Ani enɛ etsɔɔɔ akɛ eji nuu ko ni tsui nyɔ emli diɛŋtsɛ yɛ shihilɛ mli?\n2. YESU NÁ SUƆMƆ NI MLI WA EHA ETSƐ.\n“Misumɔɔ tsɛ lɛ.”—Yohane 14:31.\nYesu ná ekɛ e-Tsɛ teŋ wekukpãa gbagbalii yɛ ŋwɛi. Suɔmɔ ni mli wa waa ni Yesu yɔɔ kɛha Nyɔŋmɔ lɛ kanya lɛ ni ejie e-Tsɛ lɛ shi etsɔɔ—eha ale e-Tsɛ lɛ gbɛ́i, eyiŋtoi, kɛ esui. Yesu tsɔ ewiemɔi, enifeemɔi, kɛ esui anɔ eha ana bɔ ni e-Tsɛ ji jogbaŋŋ—aahu ákɛ kɛ́ wɔkane Yesu he saji lɛ, efeɔ tamɔ wɔmiikane e-Tsɛ lɛ he nii. No hewɔ ni beni Filipo bi Yesu akɛ: “Tsɔɔmɔ wɔ tsɛ lɛ,” Yesu ha lɛ hetoo akɛ: “Mɔ ni ena mi lɛ, ena tsɛ lɛ.”—Yohane 14:8, 9.\nYesu sumɔ e-Tsɛ lɛ aahu akɛ esumɔ koni ebo lɛ toi, kɛ́ no baaha egbo tete po. (Filipibii 2:7, 8; 1 Yohane 5:3) Nakai suɔmɔ ni mli wa waa ni Yesu ná kɛha Nyɔŋmɔ lɛ ha etsui nyɔ emli yɛ shihilɛ mli.\n3. YESU SUMƆ MƐI.\n“Mɔ ko bɛ suɔmɔ ni da fe enɛ, akɛ mɔ aaaŋɔ ewala eŋmɛ shi eha eshieŋtsɛmɛi.”—Yohane 15:13.\nŊwanejee ko kwraa bɛ he akɛ, ákɛ adesai ni yeee emuu lɛ, wɔbɛ gbɛkpamɔ kpakpa ko kɛha wɔsɛɛ. Biblia lɛ tsɔɔ mli akɛ: “Gbɔmɔ kome [Adam] nɔ esha tsɔ kɛba je lɛŋ, ni gbele tsɔ esha nɔ kɛba, ni no ha gbele lɛ tsɛŋe gbɔmɛi fɛɛ, ejaakɛ amɛ fɛɛ amɛfee esha lɛ.” (Romabii 5:12) Wɔnyɛŋ wɔkɛ wɔ diɛŋtsɛ wɔmɔdɛŋbɔɔ ajo nɔ ni jɛɔ esha mli kɛbaa, ni ji gbele, lɛ naa foi kɔkɔɔkɔ.—Romabii 6:23.\nMiishɛɛ sane ji akɛ, Yehowa jɛ suɔmɔ mli ekɛ adesai anaagba nɛɛ naa tsabaa ha. Eŋmɛ gbɛ ni e-Bi ni eye emuu, ni esha ko kwraa bɛ ehe ni atsɛɔ lɛ Yesu lɛ na nɔ, ni egbo bɔni afee ni ekɛ kpɔ̃mɔnɔ ni he hiaa koni akɛkpɔ̃ adesai kɛjɛ esha kɛ gbele nyɔŋyeli mli lɛ aha. Suɔmɔ ni Yesu ná kɛha e-Tsɛ lɛ kɛ adesai lɛ, tsirɛ lɛ koni ejɛ esuɔmɔ mli ekpɛlɛ ni ekɛ adesa wala ni yeɔ emuu ni eyɔɔ lɛ aha yɛ wɔnajiaŋ. (Romabii 5:6-8) Suɔmɔ ni pɛsɛmkunya bɛ mli ni Yesu ná lɛ ha etsui nyɔ emli yɛ shihilɛ mli. *\n4. YESU LE AKƐ ETSƐ SUMƆƆ LƐ NI EKPƐLƐƆ ENƆ.\n“Mɔnɛ ji misuɔmɔ bi ní mináa ehe tsui lɛ.”—Mateo 3:17.\nYehowa jɛ ŋwɛi ewie wiemɔi nɛɛ beni abaptisiɔ Yesu lɛ. No hewɔ lɛ, Yehowa fee lɛ faŋŋ akɛ esumɔɔ e-Bi Yesu, ni ekpɛlɛɔ enɔ. Ebɛ naakpɛɛ mɔ akɛ Yesu kɛ nɔmimaa wie akɛ: “Tsɛ lɛ sumɔɔ mi” lɛ. (Yohane 10:17) Akɛni Yesu le akɛ e-Tsɛ lɛ sumɔɔ lɛ, ni ekpɛlɛɔ enɔ hewɔ lɛ, ená ekãa kɛkpee shiteekɛwoo kɛ naafolɔmɔi anaa. Suɔmɔ kɛ nɔkpɛlɛmɔ nɛɛ ye ebua Yesu ni eyasheee gbele tete gbeyei. (Yohane 10:18) Ŋwanejee ko kwraa bɛ he akɛ, bɔ ni Yesu nu he akɛ e-Tsɛ lɛ sumɔɔ lɛ, ni ekpɛlɛɔ enɔ lɛ hu ha etsui nyɔ emli fe fɛɛ yɛ shihilɛ mli lɛ.\nEji anɔkwale akɛ Yesu tsui nyɔ emli diɛŋtsɛ yɛ shihilɛ mli. Eyɛ pefee akɛ wɔbaanyɛ wɔkase bɔ ni wɔbaafee wɔha wɔtsui anyɔ wɔmli diɛŋtsɛ yɛ shihilɛ mli lɛ he nii babaoo kɛjɛ edɛŋ. Sane ni nyiɛ sɛɛ lɛ baawie ŋaawoi ni mli kã shi faŋŋ ni Yesu kɛha esɛɛnyiɛlɔi lɛ, ni kɔɔ bɔ ni esa akɛ amɛhi shi amɛha lɛ ahe.\n^ kk. 6 Yehowa ji Nyɔŋmɔ gbɛ́i ni akɛtsuɔ nii yɛ Biblia lɛ mli.\n^ kk. 15 Kɛ́ ootao ole Yesu gbele ni ekɛkpɔ̃ wɔ lɛ he sɛɛnamɔi krokomɛi lɛ, kwɛmɔ wolo ni ji Mɛni Biblia lɛ Tsɔɔ Diɛŋtsɛ? ni Yehowa Odasefoi fee lɛ, yitso 5 lɛ.\nKɛmaje Mɔ Ko Kɛmaje Mɔ Ko Yesu—Mɔ Tuuntu ni Haa Mɔ Tsui Nyɔɔ Emli


‘Nyɛhãa Wɔteŋ Mɔ Fɛɛ Mɔ Awo Enyɛmi Hewalɛ,’ Titri Lɛ Bianɛ—Hebribii 10:25 | Nikasemɔ\nBuu-Mɔɔ—Nikasemɔ Nɔ | April 2018\nKANEMƆ YƐ Afrikaans Albania Altai Alur Amerika Mumuii Awiemɔ Amharic Amis Angola Mumuii Awiemɔ Arabic Argentina Mumuii Awiemɔ Armenia Armenia (West) Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Blɔfo Bolivia Mumuii Awiemɔ Boulou Brazil Mumuii Awiemɔ Britian Mumuii Awiemɔ Bulgaria Cakchiquel (Western) Catalan Cebuano Chichewa Chile Mumuii Awiemɔ China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Mumuii Awiemɔ Costa Rica Mumuii Awiemɔ Croatia Cuban Sign Language Czech Czech Mumuii Awiemɔ Damara Dangme Denmark Digor Douala Dutch Ecuador Mumuii Awiemɔ Edo Efik Esan Estonia Ewe Fiji Filipi Mumuii Awiemɔ Finland Finland Mumuii Awiemɔ Fon French French Mumuii Awiemɔ Ga Garifuna Georgia Germany Germany Mumuii Awiemɔ Guarani Guatemala Mumuii Awiemɔ Gujarat Gun Haitian Creole Hausa Hebri Hela Hela Mumuii Awiemɔ Herero Hiligaynon Hindi Hiri Motu Hondura Mumuii Awiemɔ Hungary Hungary Mumuii Awiemɔ Ibanag Iceland Igbo Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Low German Luganda Lunda Luo Luvale Macedonia Malagasy Malawi Mumuii Awiemɔ Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Mumuii Awiemɔ Mingrelian Mixe (North Central) Mixtec (Guerrero) Mongolia Moore Motu Mozambique Mumuii Awiemɔ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Mumuii Awiemɔ Nigerian Pidgin Norway Nzema Okpe Oromo Ossetia Otetela Panaman Mumuii Awiemɔ Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Pidgin (Cameroon) Pohnpei Poland Poland Mumuii Awiemɔ Portugal (Portugal) Portugal Mumuii Awiemɔ Portuguese (Brazil) Punjabi Quebec Mumuii Awiemɔ Quechua (Ancash) Quechua (Bolivia) Romania Romania Mumuii Aweimɔ Russia Russia Mumuii Awiemɔ Salvador Mumuii Awiemɔ Samoa Sango Sepedi Sepulana Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Taiwan Mumuii Awiemɔ Tajiki Tamil Tarascan Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tsonga Turkey Turkmen Tuvalu Twi Tzeltal Tzotzil Ukrain Urhobo Uzbek Uzbek (Roman) Venda Venezuela Mumuii Awiemɔ Vietnam Waray-Waray Wolaita Xhosa Yoruba Zambia Mumuii Awiemɔ Zande Zapotec (Isthmus) Zimbabwe Mumuii Awiemɔ Zulu\n‘Nyɛhãa Wɔteŋ Mɔ Fɛɛ Mɔ Awo Enyɛmi Hewalɛ,’ Titri Lɛ Bianɛ\n‘Nyɛhãa wɔteŋ mɔ fɛɛ mɔ asusua enyɛmi he ni wɔteŋ mɔ fɛɛ mɔ awo enyɛmi hewalɛ, titri lɛ, akɛni nyɛmiina akɛ gbi lɛ miibɛŋkɛ nɛɛ.’—HEB. 10:24, 25.\nLALAI: 90, 87\nMɛni hewɔ bɔfo Paulo kɛɛ blema Kristofoi lɛ akɛ amɛwowoo amɛhe hewalɛ waa fe tsutsu lɛ po?\nNamɛi ehe miihia ni awo amɛ hewalɛ ŋmɛnɛ?\nAsafoŋbii lɛ ateŋ namɔ baanyɛ awo enyɛmi hewalɛ?\n1. Mɛni hewɔ bɔfo Paulo kɛɛ Kristofoi ni yɔɔ Yudea lɛ akɛ amɛwowoo amɛhe hewalɛ waa fe tsutsu lɛ po?\nYƐ WOLO ko ni bɔfo Paulo ŋma eyahã Kristofoi ni yɔɔ Yudea lɛ mli lɛ, ekɛɛ amɛ akɛ: “Nyɛhãa wɔteŋ mɔ fɛɛ mɔ asusua enyɛmi he bɔ ni afee ni wɔteŋ mɔ fɛɛ mɔ akanya enyɛmi koni wɔjie suɔmɔ kpo ni wɔtsu nitsumɔi kpakpai, ni wɔkakpa kpe ni wɔkpeɔ kutuu lɛ, tamɔ bɔ ni eji mɛi komɛi asu lɛ, shi moŋ wɔteŋ mɔ fɛɛ mɔ awo enyɛmi hewalɛ, ni titri lɛ, akɛni nyɛmiina akɛ gbi lɛ miibɛŋkɛ nɛɛ.” (Heb. 10:24, 25) Be ni Paulo ŋma amɛ wolo nɛɛ, eyeee afii enumɔ ni amɛna okadi ni Yesu wie akɛ no baatsɔɔ akɛ Yehowa gbi ni ekɛbaakpãtã Yerusalem hiɛ lɛ ebɛŋkɛ lɛ. Ehe bahia ni nyɛmimɛi lɛ ajo foi kɛshi Yerusalem, tamɔ bɔ ni Yesu fã amɛ akɛ amɛfee lɛ. (Bɔf. 2:19, 20; Luka 21:20-22) Ekã shi faŋŋ akɛ, nibii nɛɛ hã amɛna nɔ hewɔ ni Paulo kɛɛ amɛ akɛ amɛwowoo amɛhe hewalɛ waa fe tsutsu lɛ po. Yɛ afi 70 Ŋ.B. lɛ, Yehowa gbi lɛ shɛ, ni Romabii lɛ kpãtã Yerusalem hiɛ.\n2. Ŋmɛnɛ lɛ, mɛni hewɔ esa akɛ wɔjwɛŋ wɔnyɛmimɛi Kristofoi lɛ ahe waa ni wɔwo amɛ hewalɛ fe bei fɛɛ ni eho lɛ?\n2 Ŋmɛnɛ hu lɛ, nibii fɛɛ tsɔɔ akɛ ‘Yehowa gbi wulu lɛ ni yɔɔ gbeyei waa lɛ’ ebɛŋkɛ. (Yoel 2:11) Gbalɔ Zefania wie akɛ, “Yehowa gbi wulu lɛ ebɛŋkɛ! Ebɛŋkɛ, ni eeba oyayaayai,” ni wiemɔi nɛɛ hu kɔɔ be ni wɔyɔɔ mli nɛɛ he. (Zef. 1:14) Bɔ ni Yehowa gbi lɛ ebɛŋkɛ waa lɛ hewɔ lɛ, esa akɛ ‘wɔteŋ mɔ fɛɛ mɔ asusu enyɛmi he, bɔ ni afee ni wɔteŋ mɔ fɛɛ mɔ akanya enyɛmi koni wɔjie suɔmɔ kpo ni wɔtsu nitsumɔi kpakpai.’ (Heb. 10:24) Esa akɛ wɔjwɛŋ wɔnyɛmimɛi Kristofoi lɛ ahe waa fe bei fɛɛ ni eho, ni wɔwo amɛ hewalɛ be fɛɛ be ni ehe baahia ni wɔfee nakai.\nNAMƐI EHE MIIHIA NI AWO AMƐ HEWALƐ?\n3. Mɛni bɔfo Paulo wie yɛ hewalɛwoo he? (Kwɛmɔ mfoniri ni yɔɔ nikasemɔ lɛ shishijee lɛ.)\n3 “Gbɔmɔ tsui mli ŋkɔmɔyeli hãa ehaoɔ, shi wiemɔ kpakpa hãa enáa miishɛɛ.” (Abɛi 12:25) Wɔ fɛɛ lɛ, bei komɛi lɛ, ehe bahiaa ni awo wɔ hewalɛ. Paulo hã efee faŋŋ akɛ, ehe miihia ni awo mɛi ni eji amɛsɔ̃ akɛ amɛwo mɛi krokomɛi hewalɛ lɛ po hewalɛ. Yɛ wolo ko ni eŋma emaje Kristofoi ni yɔɔ Roma lɛ mli lɛ, ekɛɛ amɛ akɛ: “Miishwe akɛ mana nyɛ, koni mikɛ Nyɔŋmɔ nikeenii lɛ eko abahã nyɛ koni nyɛhe awa yɛ hemɔkɛyeli lɛ mli; aloo, moŋ lɛ, koni wɔwowoo wɔhe hewalɛ, ni ji akɛ atsɔ nyɛhemɔkɛyeli lɛ nɔ awo mi hewalɛ ni atsɔ mi hu minɔ lɛ nɔ awo nyɛ hewalɛ.” (Rom. 1:11, 12) Eyɛ mli akɛ Paulo wo mɛi hewalɛ waa moŋ, shi nɔ ni ewie nɛɛ hãa wɔnaa akɛ, bei komɛi lɛ, ehe bahia ni awo lɛ hu hewalɛ.—Kanemɔ Romabii 15:30-32.\n4, 5. Ŋmɛnɛ lɛ, namɛi wɔbaanyɛ wɔwo amɛ hewalɛ? Ni mɛni hewɔ?\n4 Ŋmɛnɛ lɛ, ehe miihia ni wɔwo anɔkwafoi ni kɛ amɛbe fɛɛ miisɔmɔ Yehowa lɛ hewalɛ, tamɔ gbɛgbalɔi nɛkɛ. Gbɛgbalɔi babaoo kɛ nibii ni amɛsumɔɔ waa lɛ eshã afɔle bɔ ni afee ni amɛnyɛ amɛtsu gbɛgbamɔ nitsumɔ lɛ. Maŋsɛɛ sɔɔlɔi, kpokpaa nɔkwɛlɔi kɛ amɛŋamɛi, kɛ mɛi ni tsuɔ nii yɛ nitsumɔhe niji loo wiemɔ shishitsɔɔmɔ ɔfisii amli lɛ hu kɛ nibii ni amɛsumɔɔ waa lɛ eshã afɔle koni amɛnyɛ amɛtsu babaoo yɛ Yehowa sɔɔmɔ lɛ mli. No hewɔ lɛ, esa akɛ wɔwo amɛ hewalɛ. Agbɛnɛ hu, nyɛmimɛi komɛi yɛ ni be ko ni eho lɛ amɛji be fɛɛ sɔɔlɔi, shi amrɔ nɛɛ amɛshihilɛi eŋmɛɛɛ amɛgbɛ ni amɛsɔmɔ akɛ be fɛɛ sɔɔlɔi. Esa akɛ wɔwo amɛ hu hewalɛ.\n5 Namɛi hu esa akɛ wɔwo amɛ hewalɛ? Esa akɛ wɔwo nyɛmimɛi hii kɛ yei ni amɛtee nɔ amɛhi shi akɛ oshijafoi bɔ ni afee ni amɛbo famɔ akɛ abote gbalashihilɛ mli “yɛ Nuŋtsɔ lɛ mli pɛ” lɛ toi lɛ hu hewalɛ. (1 Kor. 7:39) Kɛ́ wumɛi kɛɛ amɛŋamɛi akɛ amɛsumɔɔ amɛ ni amɛhiɛ sɔɔ nɔ ni amɛŋamɛi lɛ feɔ lɛ, ewoɔ amɛŋamɛi lɛ hewalɛ. (Abɛi 31:28, 31) Esa akɛ awo Kristofoi ni yaa nɔ amɛyeɔ anɔkwa be ni amɛkɛ kaa miikpe loo be ni amɛmiiye hela ko lɛ hu hewalɛ. (2 Tes. 1:3-5) Yehowa kɛ Kristo shɛjeɔ anɔkwafoi nɛɛ fɛɛ amii.—Kanemɔ 2 Tesalonikabii 2:16, 17.\nASAFOŊ ONUKPAI LƐ WOƆ WƆ HEWALƐ\n6. Mɛɛ nitsumɔ Yesaia 32:1, 2 lɛ tsɔɔ akɛ asafoŋ onukpai tsuɔ?\n6 Kanemɔ Yesaia 32:1, 2. Ŋmɛnɛ lɛ, wɔkɛ shihilɛi ni mli wawai kpeɔ, ni etsɛɛɛ ni wɔwerɛ hoɔ wɔhe ni wɔnijiaŋ jeɔ wui. No hewɔ lɛ, Yesu Kristo tsɔɔ “lumɛi,” ni ji asafoŋ onukpai lɛ, kɛ́ amɛfata enyɛmimɛi ni afɔ amɛ mu lɛ ahe jio, gwantɛŋi krokomɛi lɛ ahe jio lɛ, anɔ ewoɔ wɔ hewalɛ. Asafoŋ onukpai lɛ feɔ nakai ejaakɛ amɛjeee wɔhemɔkɛyeli lɛ nɔ “nuŋtsɔmɛi,” shi moŋ amɛji ‘wɔnanemɛi nitsulɔi yɛ wɔmiishɛɛnamɔ hewɔ.’ Amɛmiisumɔ ni wɔná miishɛɛ ni wɔya nɔ wɔye anɔkwa.—2 Kor. 1:24.\n7, 8. Ani esa akɛ asafoŋ onukpai kɛ amɛwiemɔi pɛ kɛkɛ awo mɛi krokomɛi hewalɛ? Tsɔɔmɔ mli.\n7 Asafoŋ onukpai lɛ baanyɛ akase bɔfo Paulo, mɔ ni wo enyɛmimɛi Kristofoi lɛ hewalɛ be fɛɛ be lɛ. Eŋma wolo emaje Kristofoi ni yɔɔ Tesalonika ni no mli lɛ aawa amɛ yi lɛ akɛ: “Akɛni wɔsumɔɔ nyɛ hewɔ lɛ, wɔtswa wɔfai shi akɛ jeee Nyɔŋmɔ sane kpakpa lɛ pɛ wɔkɛbaahã nyɛ, shi moŋ wɔ diɛŋtsɛ wɔhe hu, ejaakɛ wɔbasumɔ nyɛ waa diɛŋtsɛ.”—1 Tes. 2:8.\n8 Asafoŋ onukpai lɛ baanyɛ amɛkɛ amɛwiemɔi awo nyɛmimɛi lɛ hewalɛ. Shi ani no pɛ kɛkɛ fa? Paulo kɛɛ asafoŋ onukpai ni jɛ Efeso lɛ akɛ, ‘esa akɛ amɛye amɛbua mɛi ni egbede lɛ, ni esa akɛ amɛhã Nuŋtsɔ Yesu wiemɔi, ni lɛ diɛŋtsɛ ewie lɛ ahi amɛjwɛŋmɔ mli akɛ: “Nɔhãmɔ hãa mɔ náa miishɛɛ fe hemɔ.”’ (Bɔf. 20:35) Paulo wo enyɛmimɛi lɛ hewalɛ, shi kɛfata he lɛ, ejɛ esuɔmɔ mli ‘ekɛ nii ni eyɔɔ lɛ fɛɛ hã, ni ehã akɛ lɛ tsu nii kɛwula shi yɛ amɛhewɔ.’ (2 Kor. 12:15) Esa akɛ asafoŋ onukpai ni yɔɔ ŋmɛnɛ lɛ hu atsɔ amɛwiemɔi kɛ agbɛnɛ hu, amɛnifeemɔi anɔ amɛshɛje amɛnyɛmimɛi lɛ amii ni amɛwo amɛ hewalɛ. Kɛ́ amɛfee nakai lɛ, no baatsɔɔ akɛ amɛsusuɔ nyɛmimɛi lɛ ahe lɛɛlɛŋ.—1 Kor. 14:3.\n9. Mɛɛ gbɛ nɔ asafoŋ onukpai baanyɛ awo mɔ ko ŋaa bɔ ni baawo mɔ lɛ hewalɛ?\n9 Bei komɛi lɛ, ehe baahia ni asafoŋ onukpai awo amɛnyɛmimɛi lɛ ŋaa. Shi esa akɛ amɛfee lɛ bɔ ni baawo nyɛmimɛi lɛ hewalɛ, ni gbɛtsɔɔmɔi kɛ nɔkwɛmɔnii ni yɔɔ Biblia lɛ mli lɛ baanyɛ aye abua amɛ ni amɛfee nakai. Yesu fee enɛ he nɔkwɛmɔnɔ ni sa kadimɔ waa. Yɛ egbele kɛ eshitee lɛ sɛɛ lɛ, ehe bahia ni ewo asafoi komɛi ni yɔɔ Asia Bibioo lɛ ŋaa waa. Te etsu enɛ he nii ehã tɛŋŋ? Ejie asafoi ni yɔɔ Efeso, Pergamo, kɛ Tiatira lɛ ayi waa dani ewo amɛ ŋaa. (Kpo. 2:1-5, 12, 13, 18, 19) Ekɛɛ asafo ni yɔɔ Laodikea lɛ akɛ: “Mɛi fɛɛ ni misumɔɔ amɛ lɛ, mijajeɔ amɛ ni mitsɔseɔ amɛ. No hewɔ lɛ, ohiɛ adɔ ni otsake otsui.” (Kpo. 3:19) Esa akɛ asafoŋ onukpai abɔ mɔdɛŋ ni amɛkase Kristo nɔkwɛmɔnɔ lɛ kɛ́ ehe bahia ni amɛwo mɔ ko ŋaa.\nJEEE ASAFOŊ ONUKPAI PƐ ESA AKƐ AMƐWO MƐI HEWALƐ\nFɔlɔi, ani nyɛmiitsɔɔ nyɛbii lɛ bɔ ni awoɔ mɛi krokomɛi hewalɛ? (Kwɛmɔ kuku 10)\n10. Mɛni wɔteŋ mɔ fɛɛ mɔ baanyɛ afee kɛwo enyɛmi hewalɛ?\n10 Jeee asafoŋ onukpai pɛ esa akɛ amɛwo mɛi hewalɛ. Paulo wo Kristofoi fɛɛ hewalɛ akɛ amɛwie wiemɔi ni “hi ni tswaa mɔ emaa shi, yɛ hiamɔ ni yɔɔ lɛ naa, koni mɛi ni nuɔ lɛ aná nɔ ko ni sɛɛnamɔ yɔɔ he.” (Efe. 4:29) Esa akɛ wɔteŋ mɔ fɛɛ mɔ kɛ ehiɛ afɔ̃ shi ni ekwɛ nɔ ni ebaanyɛ efee kɛye ebua mɛi krokomɛi. Paulo wo Kristofoi ni yɔɔ Yudea lɛ ŋaa akɛ: “Nyɛwajea niji ni mli eje wui kɛ nakutsei ni egbɔjɔ lɛ, ni nyɛyaa nɔ nyɛjajea gbɛ ni nyɛnyiɛ nɔ lɛ koni nyɛnyiɛ trɔmɔɔ, koni nɔ ni egbɔjɔ lɛ akaje talɔ lɛ mli, shi moŋ atsa lɛ.” (Heb. 12:12, 13) Gbekɛbii ji wɔ jio, onukpai ji wɔ jio, wɔ fɛɛ wɔbaanyɛ wɔtsɔ wɔwiemɔi anɔ wɔwowoo wɔhe hewalɛ.\n11. Be ni nyɛmi yoo ko ni atsɛɔ lɛ Marta lɛ hao waa lɛ, mɛni ye ebua lɛ?\n11 Be ko lɛ, nyɛmi yoo ko ni atsɛɔ lɛ Marta * lɛ hao waa. Ewie akɛ: “Gbi ko lɛ, misɔle mibi Yehowa ni ewo mi hewalɛ, ni nakai gbi lɛ nɔŋŋ lɛ, mikɛ nyɛmi yoo onukpa ko kpe. Nyɛmi yoo nɛɛ jie suɔmɔ kɛ musuŋtsɔlɛ kpo etsɔɔ mi, ni no mli lɛ, no pɛpɛɛpɛ he hiaa mi. Agbɛnɛ hu, ehã mile akɛ etsɔ shihilɛ ni mitsɔɔ mli lɛ mli dã, ni no hã minu he akɛ jeee mi pɛ mikɛ nakai naagba lɛ kpeɔ.” Eeenyɛ efee akɛ, nyɛmi yoo onukpa lɛ leee akɛ ewiemɔi lɛ wo Marta hewalɛ waa.\n12, 13. Mɛɛ gbɛi anɔ wɔbaanyɛ wɔkɛ ŋaawoo ni yɔɔ Filipibii 2:1-4 lɛ atsu nii?\n12 Paulo wo nyɛmimɛi ni yɔɔ Filipi asafo lɛ mli lɛ ŋaa akɛ: “No hewɔ lɛ, kɛ́ Kristo mli hewalɛwoo ko yɛ, kɛ́ suɔmɔ miishɛjemɔ ko yɛ, kɛ́ mɔhesusumɔ ko yɛ, kɛ́ suɔmɔ kɛ musuŋtsɔlɛ ko yɛ lɛ, nyɛhãa mimiishɛɛ lɛ ayia obɔ, akɛ nyɛmiijwɛŋ nɔ kome, nyɛhiɛ suɔmɔ kome, nyɛfee ekome, ni nyɛhiɛ susumɔ kome. Nyɛkajɛa naataamɔ loo nyɛhe ni nyɛnaa tsɔ mli nyɛfea nɔ ko nɔ ko, shi moŋ nyɛkɛ heshibaa abua mɛi krokomɛi akɛ amɛnɔ kwɔlɔ fe nyɛ, be mli ni nyɛtaoɔ nibii ni hi hã mɛi krokomɛi, shi jeee nibii ni hi hã nyɛ pɛ lɛ.”—Fip. 2:1-4.\n13 Esa akɛ wɔ fɛɛ wɔkɛ wɔhiɛ afɔ̃ shi ni wɔtao gbɛi srɔtoi ni wɔbaanyɛ wɔtsɔ nɔ wɔye wɔbua wɔnyɛmimɛi lɛ. Wɔbaanyɛ wɔjɛ suɔmɔ mli wɔshɛje amɛmii, wɔfee nibii ni tsɔɔ akɛ wɔsusuɔ amɛhe, ni agbɛnɛ hu, wɔjie suɔmɔ kɛ musuŋtsɔlɛ kpo wɔtsɔɔ amɛ kɛwo amɛ hewalɛ.\nGBƐI KOMƐI NI WƆBAANYƐ WƆTSƆ NƆ WƆWO MƐI HEWALƐ\n14. Mɛni ji gbɛ kome ni wɔbaanyɛ wɔtsɔ nɔ wɔwo mɛi krokomɛi hewalɛ?\n14 Kɛ́ wɔnu akɛ mɛi komɛi ni wɔye wɔbua amɛ be ko ni eho lɛ miiya nɔ amɛmiisɔmɔ Yehowa lɛ, no baanyɛ awo wɔ hewalɛ waa. Bɔfo Yohane ná enɛ mli niiashikpamɔ, ni eŋma akɛ: “Mibɛ miishɛɛ ni da fe enɛ: akɛ manu akɛ mibii lɛ miiya nɔ amɛmiinyiɛ yɛ anɔkwale lɛ mli.” (3 Yoh. 4) Gbɛgbalɔi pii náa miishɛɛ waa kɛji amɛná amɛle akɛ mɔ ko ni amɛye amɛbua kɛba anɔkwale lɛ mli afii komɛi ni eho lɛ miiya nɔ eesɔmɔ Yehowa, ni ekolɛ lɛ hu ebatsɔ gbɛgbalɔ. No hewɔ lɛ, kɛ́ gbɛgbalɔ ko nijiaŋ je wui lɛ, wɔbaanyɛ wɔkai lɛ nibii kpakpai ni etsu kɛbaho lɛ, ni enɛ baanyɛ awo lɛ hewalɛ.\n15. Mɛni ji nɔ kome ni wɔbaanyɛ wɔfee kɛwo mɛi fɛɛ ni yaa nɔ amɛsɔmɔɔ Yehowa lɛ hewalɛ?\n15 Kpokpaa nɔkwɛlɔi pii ewie akɛ, kɛ́ amɛyasɔmɔ asafo ko, ni nyɛmimɛi lɛ ŋma amɛ wolo kɛtsɔɔ akɛ amɛhiɛ esɔ amɛsaramɔ lɛ, ewoɔ amɛ hewalɛ waa. Nakai nɔŋŋ asafoŋ onukpai, maŋsɛɛ sɔɔlɔi, gbɛgbalɔi, kɛ Betel weku lɛ mli bii nuɔ he amɛhãa kɛ́ nyɛmimɛi lɛ hã amɛle akɛ amɛhiɛ sɔɔ amɛ yɛ sɔɔmɔ ni amɛyaa nɔ amɛsɔmɔɔ Yehowa lɛ hewɔ.\nNƆ NI WƆTEŊ MƆ FƐƐ MƆ BAANYƐ AFEE KƐWO ENYƐMI HEWALƐ\n16. Mɛɛ nibii ni waaa kwraa wɔbaanyɛ wɔfee kɛwo mɛi krokomɛi hewalɛ?\n16 Esaaa akɛ wɔnuɔ he kɔkɔɔkɔ akɛ wɔnyɛŋ wɔwo mɔ ko mɔ ko hewalɛ ejaakɛ wɔwiemɔ faaa. Ebiii ni wɔwie pii dani wɔbaanyɛ wɔwo mɔ ko hewalɛ. Bei komɛi lɛ, nɔ pɛ ni he hiaa ji ni wɔbaafee wɔhiɛ ŋmɔlɔŋmɔlɔ ni wɔŋa mɔ lɛ. Kɛ́ wɔfee nakai shi mɔ lɛ eŋmɔɔɔ lɛ, eeenyɛ efee akɛ ekɛ naagba ko miikpe ni esa akɛ ekɛ mɔ ko agba he sane. No hewɔ lɛ, wɔbaanyɛ wɔbo lɛ toi, ni ekolɛ no baashɛje emii.—Yak. 1:19.\n17. Be ni nyɛmi nuu oblanyo ko werɛ ho ehe waa yɛ sane ko hewɔ lɛ, mɛni ye ebua lɛ?\n17 Be ni nyɛmi nuu oblanyo ko ni atsɛɔ lɛ Henri lɛ wekumɛi ni bɛŋkɛ lɛ kpaakpa lɛ ateŋ mɛi saŋŋ kpa Yehowa sɔɔmɔ lɛ, sane lɛ gba enaa waa. Henri papa, ni no mli lɛ eji asafoŋ onukpa ni mɛi pii le lɛ lɛ, fata mɛi ni kpa Yehowa sɔɔmɔ lɛ ahe. Kpokpaa nɔkwɛlɔ ko yɔse akɛ Henri bɛ miishɛɛ kwraa. No hewɔ lɛ, ekɛ lɛ tee he ko ni ahɔ̃ɔ kɔfi yɛ ni eyahe eko ehã lɛ, kɛkɛ ni ehã Henri fɔse etsuiŋ fɛɛ etsɔɔ lɛ. Henri na akɛ nɔ pɛ ni ebaanyɛ efee kɛye ebua ewekumɛi lɛ ni amɛba anɔkwale lɛ mli ekoŋŋ ji ni ebaaya nɔ esɔmɔ Yehowa. Agbɛnɛ hu, ekane Lala 46; Zefania 3:17; kɛ Marko 10:29, 30 lɛ, ni ŋmalɛi nɛɛ wo lɛ hewalɛ waa.\nWɔteŋ mɔ fɛɛ mɔ baanyɛ awo enyɛmi hewalɛ ni etswa lɛ ema shi (Kwɛmɔ kuku 18)\n18. (a) Mɛni Maŋtsɛ Solomon wie yɛ hewalɛwoo he? (b) Mɛɛ ŋaa bɔfo Paulo wo?\n18 Mɛni wɔkaseɔ yɛ Marta kɛ Henri niiashikpamɔi lɛ amli? No ji akɛ, wɔteŋ mɔ fɛɛ mɔ baanyɛ awo enyɛmi Kristofonyo ko ni ehao loo ewerɛ eho ehe lɛ hewalɛ. Maŋtsɛ Solomon ŋma akɛ: “Wiemɔ ni awieɔ yɛ be ni sa mli lɛ—ehi waa diɛŋtsɛ! Kɛ́ mɔ ko tse ehiɛ ehã bo lɛ, ehãa onáa miishɛɛ; amaniɛbɔɔ kpakpa hãa wui náa hewalɛ.” (Abɛi 15:23, 30) Ani ole nyɛmi ko ni nijiaŋ eje wui, loo ewerɛ eho ehe? Naa nibii komɛi ni waaa kwraa ni obaanyɛ ofee kɛwo lɛ hewalɛ. Obaanyɛ okane nɔ ko yɛ Buu-Mɔɔ lɛ mli loo wɔwɛbsaiti lɛ nɔ ohã lɛ. Nɔ ko ni Paulo wie lɛ po tsɔɔ akɛ, obaanyɛ okɛ mɔ lɛ afee ekome kɛlá Maŋtsɛyeli lalai, ni no hu baawo lɛ hewalɛ. Ewie akɛ: “Nyɛkɛ lalai, kɛ Nyɔŋmɔ yijiemɔ lalai, kɛ Nyɔŋmɔjamɔ lalai ni akɛ hiɛsɔɔ láa, ayaa nɔ atsɔa nii ni nyɛkɛwowoo nyɛhe hewalɛ, ni nyɛláa nyɛhãa Yehowa yɛ nyɛtsuii amli.”—Kol. 3:16; Bɔf. 16:25.\n19. Mɛni hewɔ etsɛŋ kwraa ehe baahia ni wɔwowoo wɔhe hewalɛ waa fe bɔ ni wɔfeɔ bianɛ lɛ po? Mɛni esa akɛ wɔfee?\n19 Etsɛŋ kwraa ehe baahia ni wɔwowoo wɔhe hewalɛ waa fe bɔ ni wɔfeɔ amrɔ nɛɛ po. Mɛni hewɔ? Ejaakɛ Yehowa gbi lɛ “miibɛŋkɛ.” (Heb. 10:25) Paulo wo enyɛmimɛi Kristofoi ni hi shi yɛ blema lɛ ŋaa akɛ: “Nyɛyaa nɔ nyɛwowoa nyɛhe hewalɛ, ni nyɛtswaa nyɛhe nyɛmaa shi, tamɔ bɔ ni yɛ anɔkwale mli lɛ nyɛfeɔ lɛ.” (1 Tes. 5:11) Kɛ́ wɔbo ŋaawoo nɛɛ toi lɛ, wɔbaaná miishɛɛ waa.\n^ kk. 11 Atsake mɛi lɛ agbɛ́i.\nBɔ Ni Ooofee Oná Anɔkwa Heyeli\nJá Yehowa, Nyɔŋmɔ Ni Hãa Mɔ Yeɔ Ehe Lɛ\nSɔɔlɔi Kɛ Onukpai—Nyɛkasea Timoteo\nKasemɔ Yehowa—Nyɔŋmɔ Ni Woɔ Mɔ Hewalɛ Lɛ\nOblahii Kɛ Oblayei, Ani Nyɛkɛ Mumɔŋ Otii Emamɔ Nyɛhiɛ?\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ April 2018\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ—NIKASEMƆ NƆ April 2018\nBUU-MƆƆ—NIKASEMƆ NƆ April 2018


Biblia Mli Saji Yordan Faa lɛ Foo - Yehowa Odasefoi a-Wɛb Saiti\nKWƐMƆ! Israelbii lɛ miifo Yordan Faa lɛ! Shi nɛgbɛ nu lɛ yɔɔ? Akɛni nugbɔ nɛɔ babaoo yɛ nakai be lɛ mli yɛ aﬁ lɛ mli hewɔ lɛ, minitii ﬁoo ko ni eho nɛ lɛ, no mli lɛ faa lɛ eyi waa. Shi amrɔ nɛɛ, nu lɛ fɛɛ etã! Israelbii lɛ miifo mli kɛmiiya yɛ shikpɔŋ gbiŋ nɔ tamɔ amɛfee yɛ Ŋshɔ Tsuru lɛ mli lɛ! Nɛgbɛ nu lɛ fɛɛ etee? Nyɛhaa wɔkwɛa.\nBeni be bashɛ kɛha Israelbii lɛ akɛ amɛfo Yordan Faa lɛ, nɔ ni Yehowa hã Yoshua kɛɛ gbɔmɛi lɛ nɛ: ‘Osɔfoi lɛ awo kpaŋmɔ adeka lɛ ni amɛnyiɛ wɔ hiɛgbɛ. Kɛ amɛkɛ amɛnaji mamɔ Yordan Faa lɛ mli nu lɛ mli lɛ, nu lɛ baakpa hoo.’\nNo hewɔ lɛ osɔfoi lɛ wo kpaŋmɔ adeka lɛ, ni amɛtere kɛnyiɛ gbɔmɛi lɛ ahiɛ. Beni amɛshɛ Yordan naa lɛ, osɔfoi lɛ kɛ amɛnaji mamɔ nu lɛ mli. Eeho waa ni emli kwɔ waa hu. Shi beni amɛnaji sa nu lɛ mli pɛ kɛkɛ ni nu lɛ kpa hoo! Naakpɛɛ nii nɛ! Yehowa ha nu lɛ wa damɔ shi yɛ yiteŋgbɛ. No hewɔ lɛ, etsɛɛɛ kɛkɛ ni nu lɛ fɛɛ tã yɛ faa lɛ mli!\nOsɔfoi ni tere kpaŋmɔ adeka lɛ yadamɔ faa ni egbi nɛɛ teŋ tuuŋtu. Ani oona amɛ yɛ mfoniri lɛ mli? Yɛ be mli ni amɛdamɔ jɛmɛ lɛ, Israelbii lɛ fɛɛ nyiɛ kɛfo Yordan Faa lɛ yɛ shikpɔŋ gbiŋ nɔ!\nBeni mɔ fɛɛ mɔ efo kɛtee esɛɛ lɛ, Yehowa ha Yoshua kɛɛ hii 12 ni he wa akɛ: ‘Nyɛyaa faa lɛ mli yɛ he ni osɔfoi ni tere kpaŋmɔ adeka lɛ damɔ lɛ. Nyɛhalaa tɛi 12, ni nyɛbua naa nyɛshwiea shi yɛ he ni nyɛbaato nyɔɔŋ nɛɛŋ lɛ. Kɛkɛ lɛ, wɔsɛɛ ko kɛ nyɛbii lɛ bi nɔ ni tɛi nɛɛ damɔ shi kɛha lɛ, nyɛkɛa amɛ akɛ nui lɛ wa ni ekpa hoo beni Yehowa kpaŋmɔ adeka lɛ foɔ Yordan lɛ. Nɛkɛ tɛi nɛɛ baakai nyɛ yɛ naakpɛɛ nii nɛɛ he!’ Ni Yoshua hole tɛi 12 emamɔ he ni osɔfoi lɛ damɔ yɛ faa lɛ mli lɛ.\nYɛ naagbee lɛ Yoshua kɛɛ osɔfoi ni tere kpaŋmɔ adeka lɛ akɛ: ‘Nyɛjea Yordan mli.’ Ní amɛfee nakai nɔŋŋ pɛ kɛkɛ ni faa lɛ bɔi hoo ekoŋŋ.\nMɛɛ naakpɛɛ nii Yehowa fee koni Israelbii lɛ anyɛ afo Yordan Faa lɛ?\nMɛɛ hemɔkɛyeli nifeemɔ esa akɛ Israelbii lɛ ajie lɛ kpo amɛtsɔɔ koni no aha amɛfo Yordan Faa lɛ?\nMɛni hewɔ Yehowa kɛɛ Yoshua akɛ ehala tɛi agboi 12 yɛ faa lɛ mli lɛ?\nBe ni osɔfoi lɛ je Yordan mli nɔŋŋ lɛ, mɛni ba?\nKanemɔ Yoshua 3:1-17.\nTaakɛ sane nɛɛ tsɔɔ lɛ, mɛni esa akɛ wɔfee koni Yehowa ajɔɔ wɔ ni eye ebua wɔ? (Yosh. 3:13, 15; Abɛi 3:5; Yak. 2:22, 26)\nBe mli ni Israelbii lɛ fo Yordan Faa lɛ kɛtee Shiwoo Shikpɔŋ lɛ nɔ lɛ, no mli lɛ te faa lɛ yɔɔ tɛŋŋ, ni te ewoɔ Yehowa gbɛi lɛ hiɛ nyam ehaa tɛŋŋ? (Yosh. 3:15; 4:18; Lala 66:5-7)\nKanemɔ Yoshua 4:1-18.\nMɛɛ yiŋtoo he nii tɛi 12 ni akɔlɔ yɛ Yordan ni akɛyamamɔ shi yɛ Gilgal lɛ tsu? (Yosh. 4:4-7)


“Namɔ Yɔɔ Yehowa Gbɛfaŋ?”—2 Mose 32:26 | Nikasemɔ\nBuu-Mɔɔ—Nikasemɔ Nɔ | July 2018\nKANEMƆ YƐ Afrikaans Albania Altai Alur Amerika Mumuii Awiemɔ Amharic Amis Angola Mumuii Awiemɔ Arabic Argentina Mumuii Awiemɔ Armenia Australia Mumuii Awiemɔ Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Blɔfo Bolivia Mumuii Awiemɔ Boulou Brazil Mumuii Awiemɔ Britian Mumuii Awiemɔ Bulgaria Cakchiquel (Western) Catalan Cebuano Chichewa Chile Mumuii Awiemɔ China Mumuii Awiemɔ Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Mumuii Awiemɔ Costa Rica Mumuii Awiemɔ Croatia Cuban Sign Language Czech Czech Mumuii Awiemɔ Damara Dangme Denmark Digor Douala Dutch Ecuador Mumuii Awiemɔ Edo Efik Esan Estonia Ewe Fiji Filipi Mumuii Awiemɔ Finland Finland Mumuii Awiemɔ Fon French French Mumuii Awiemɔ Ga Garifuna Georgia Germany Germany Mumuii Awiemɔ Guarani Guatemala Mumuii Awiemɔ Gujarat Gun Haitian Creole Hausa Hebri Hela Hela Mumuii Awiemɔ Herero Hiligaynon Hindi Hiri Motu Hondura Mumuii Awiemɔ Hungary Hungary Mumuii Awiemɔ Ibanag Iceland Igbo Iloko India Mumuii Awiemɔ Indonesia Indonesia Mumuii Awiemɔ Isoko Italia Italia Mumuii Awiemɔ Japan Japan Mumuii Awiemɔ Jula Kabiye Kabuverdianu Kannada Kekchi Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Korea Mumuii Awiemɔ Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvia Lingala Lithuania Low German Luganda Lunda Luo Luvale Macedonia Malagasy Malawi Mumuii Awiemɔ Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Mumuii Awiemɔ Mingrelian Mixe (North Central) Mixtec (Guerrero) Mongolia Moore Motu Mozambique Mumuii Awiemɔ Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Mumuii Awiemɔ Norway Nzema Okpe Oromo Ossetia Otetela Panaman Mumuii Awiemɔ Pangasinan Papiamento (Curaçao) Paraguay Mumuii Awiemɔ Persia Peru Mumuii Awiemɔ Pidgin (West Africa) Pohnpei Poland Poland Mumuii Awiemɔ Portugal Portugal (Portugal) Portugal Mumuii Awiemɔ Punjabi Quebec Mumuii Awiemɔ Quechua (Ancash) Quechua (Bolivia) Romania Romania Mumuii Aweimɔ Russia Russia Mumuii Awiemɔ Salvador Mumuii Awiemɔ Samoa Sango Sepedi Sepulana Serbia (Roma) Serbian (Cyrillic) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovak Mumuii Awiemɔ Slovenia Solomon Islands Pidgin South Africa Mumuii Awiemɔ Spania Spania Mumuii Awiemɔ Sranantongo Swahili Swahili (Congo) Swati Sweden Tagalog Taiwan Mumuii Awiemɔ Tajiki Tamil Tarascan Tatar Telugu Tetun Dili Thailand Tigrinya Tiv Tlapanec Tojolabal Tok Pisin Tonga Totonac Tshiluba Tsonga Turkey Turkmen Tuvalu Twi Tzeltal Tzotzil Ukrain Urhobo Uzbek Uzbek (Roman) Venda Venezuela Mumuii Awiemɔ Vietnam Waray-Waray Wolaita Xhosa Yoruba Zambia Mumuii Awiemɔ Zande Zapotec (Isthmus) Zimbabwe Mumuii Awiemɔ Zulu\n“Namɔ Yɔɔ Yehowa Gbɛfaŋ?”\n“She Yehowa, o-Nyɔŋmɔ lɛ gbeyei, lɛ osɔmɔ, lɛ ehe okpɛtɛ.”—5 MO. 10:20.\nLALAI: 28, 32\nMɛni hewɔ Kain kɛ Solomon hiɛ baaa nyam yɛ Yehowa hiɛ lɛ?\nMɛni Mose kɛ Aaron fee kɛtsɔɔ akɛ amɛyɛ Yehowa gbɛfaŋ?\nMɛɛ gbɛ nɔ wɔnáa Yehowa mɔbɔnalɛ kɛ eshaifaa lɛ he sɛɛ?\n1, 2. (a) Mɛni hewɔ nilee yɔɔ mli akɛ wɔbaahi Yehowa gbɛfaŋ lɛ? (b) Mɛni he wɔbaasusu yɛ nikasemɔ nɛɛ mli?\nNILEE yɛ mli akɛ wɔbaakpɛtɛ Yehowa, wɔ-Nyɔŋmɔ lɛ he. Mɔ ko mɔ ko bɛ ni yɔɔ hewalɛ, loo ehiɛ kã shi, loo eyɔɔ suɔmɔ fe lɛ! Wɔ fɛɛ wɔmiisumɔ ni wɔye lɛ anɔkwa ni wɔhi egbɛfaŋ, aloo jeee nakai? (Lala 96:4-6) Kɛ̃lɛ, Nyɔŋmɔ tsuji komɛi eyafeee nakai.\n2 Yɛ nikasemɔ nɛɛ mli lɛ, wɔbaasusu mɛi komɛi ni kɛɛ amɛyɛ Yehowa gbɛfaŋ shi amɛfee nibii ni enáaa he miishɛɛ lɛ ahe. Saji ni wɔbaakase yɛ amɛhe lɛ baaye abua wɔ ni wɔye Yehowa anɔkwa yɛ nɔ fɛɛ nɔ mli.\nYEHOWA TAOƆ TSUII AMLI\n3. Mɛni hewɔ Yehowa bɔ mɔdɛŋ akɛ ebaaye ebua Kain lɛ? Ni mɛni ekɛɛ Kain?\n3 Susumɔ Kain sane lɛ he okwɛ. Kain jáaa amale nyɔŋmɔi. Fɛɛ sɛɛ lɛ, Yehowa náaa Kain he miishɛɛ. Mɛni hewɔ? Ejaakɛ Yehowa na akɛ Kain tsui mli tseee. (1 Yoh. 3:12) Yehowa bɔ mɔdɛŋ akɛ ebaaye ebua Kain. Ekɛɛ lɛ akɛ: “Kɛji otsake ni ofee ekpakpa lɛ, ani ohiɛ baŋ nyam? Shi kɛji otsakeee ni obaafee ekpakpa lɛ, esha bu shinaa lɛ shi, ni eetao eye onɔ; shi bo lɛ, ye enɔ.” (1 Mo. 4:6, 7) Yɛ gbɛ ko nɔ lɛ, Yehowa kɛɛ Kain akɛ, “Kɛ́ otsake otsui ni oye mi anɔkwa lɛ, mi hu maye bo anɔkwa.”\n4. Be ni Kain ná hegbɛ ni ekɛbaatsɔɔ akɛ eyeɔ Yehowa anɔkwa lɛ, mɛni efee?\n4 Yehowa hã Kain le akɛ, ja etsake etsui dani ehiɛ baaba nyam yɛ ehiɛ. Shi Kain booo ŋaa ni Yehowa wo lɛ lɛ toi. No hewɔ lɛ, susumɔ fɔŋ kɛ shwelɛ fɔŋ ni ená akɛ ebaafee nɔ ni lɛ diɛŋtsɛ esumɔɔ lɛ ná enɔ hewalɛ ni efee esha. (Yak. 1:14, 15) Eeenyɛ efee akɛ, be ni Kain ji gbekɛ lɛ, ebaaa ejwɛŋmɔŋ kɔkɔɔkɔ akɛ be ko baashɛ ni ebaatse Yehowa hiɛ atua. Shi nakai pɛpɛɛpɛ efee lɛ. Etse Nyɔŋmɔ hiɛ atua, ni egbe lɛ diɛŋtsɛ enyɛmi, Habel!\n5. Mɛni baanyɛ ahã Yehowa hiɛ dromɔ aŋmɛɛ wɔ?\n5 Ŋmɛnɛ lɛ, Kristofoi komɛi feɔ amɛnii tamɔ Kain. Amɛkɛɔ akɛ amɛmiijá Yehowa, shi yɛ nakai beiaŋ nɔŋŋ lɛ, amɛmiifee nibii ni Yehowa nyɛɔ. (Yuda 11) Ekolɛ amɛyaa shiɛmɔ kɛ asafoŋ kpeei daa, shi yɛ nakai beiaŋ nɔŋŋ lɛ, akɔnɔi fɔji, hiɛkɔ̃ɔ, kɛ hetsɛ̃ eyi amɛtsuiŋ obɔ. (1 Yoh. 2:15-17; 3:15) Kɛ́ mɛi ni tamɔ nɛkɛ lɛ ejieee susumɔi fɔji nɛɛ kɛjeee amɛtsuii amli lɛ, ebaanyɛ ehã amɛfee esha. Adesai krokomɛi enaaa wɔtsuiŋ, ni ekolɛ amɛleee nibii fɛɛ ni wɔfeɔ. Shi Yehowa le fɛɛ. Ele mɛi ni jɛɔ amɛtsuiŋ fɛɛ amɛjáa lɛ lɛ kɛ mɛi ni efeee nakai lɛ.—Kanemɔ Yeremia 17:9, 10.\n6. Kɛ́ wɔhi Yehowa masɛi lɛ, mɛni ebaafee kɛwa wɔ koni wɔnyɛ wɔye akɔnɔi fɔji anɔ?\n6 Kɛ́ wɔtɔ̃ po lɛ, Yehowa kpooo wɔjeŋ ehãaa wɔ oya nɔŋŋ. Moŋ lɛ, etoɔ etsui shi ehãa wɔ. Kɛ́ wɔkɔ gbɛ ko ni ehiii lɛ, Yehowa kɛɔ wɔ akɛ: “Nyɛkua nyɛsɛɛ kɛbaa miŋɔɔ, ni mi hu maku misɛɛ kɛba nyɛŋɔɔ.” (Mal. 3:7) Yehowa le akɛ wɔyɛ gbɔjɔmɔi ni esa akɛ wɔwu wɔshi, ni eesumɔ ni wɔnyɛ efɔŋ. (Yes. 55:7) Kɛ́ wɔfee nakai lɛ, lɛ hu ebaahi wɔmasɛi. Ebaaye ebua wɔ ni ebaawaje wɔ yɛ gbɛ fɛɛ gbɛ nɔ koni wɔnyɛ wɔye akɔnɔi fɔji anɔ.—1 Mo. 4:7.\n‘KAAHÃ ALAKA BO’\n7. Mɛni hewɔ Solomon kɛ Yehowa teŋ fite lɛ?\n7 Be ni Solomon ji oblanyo lɛ, wekukpaa kpakpa yɛ ekɛ Yehowa teŋ. Anɔkwa, Nyɔŋmɔ hã ehiɛ kã shi waa, ni ehã lɛ hegbɛ kpele akɛ ema sɔlemɔ shĩa fɛfɛo ehã lɛ yɛ Yerusalem. Shi sɛɛ mli lɛ, Solomon kɛ Yehowa teŋ fite. (1 Maŋ. 3:12; 11:1, 2) Te eba lɛ tɛŋŋ? Yɛ Mla ni Nyɔŋmɔ kɛhã Israelbii lɛ mli lɛ, ekɛɛ akɛ amɛmaŋtsɛmɛi lɛ ‘akaŋɔ ŋamɛi pii amɛhã amɛhe,’ kɛjeee nakai lɛ, ‘amɛtsui baagbá afã.’ (5 Mo. 17:17) Shi Solomon yeee mla nɛɛ nɔ. Ekɛ yei 700 sɔŋŋ bote gbalashihilɛ mli, ni ená hemɛi 300. (1 Maŋ. 11:3) Yei ni Solomon kɛbote gbalashihilɛ mli lɛ ateŋ mɛi babaoo jeee Israelbii ni amɛjáa amale nyɔŋmɔi. No hewɔ lɛ, eyeee Nyɔŋmɔ mla ni kɛɔ akɛ esaaa akɛ akɛ maŋsɛɛ yei boteɔ gbalashihilɛ mli lɛ hu nɔ.—5 Mo. 7:3, 4.\n8. Mɛɛ eshai ni yɔɔ hiɛdɔɔ Solomon fee kɛwo Yehowa mli la?\n8 Fiofio lɛ, suɔmɔ ni Solomon yɔɔ kɛhã Yehowa mlai lɛ he bajɔ kwraa, ni efee eshai ni yɔɔ hiɛdɔɔ. Ema afɔleshãa latɛi ehã Ashtoret kɛ Kemosh, ni ekɛ eŋamɛi lɛ fee ekome kɛjá amale nyɔŋmɔi nɛɛ. Solomon náaa he ko he ko ni ebaama afɔleshãa latɛi nɛɛ yɛ, akɛ ja yɛ gɔŋ ko ni yɔɔ Yerusalem, he ni ema Yehowa sɔlemɔ shĩa lɛ yɛ lɛ hiɛ tuuntu lɛ nɔ! (1 Maŋ. 11: 5-8; 2 Maŋ. 23:13) Ekolɛ Solomon susu akɛ kɛ́ etee nɔ eshã afɔlei yɛ sɔlemɔ shĩa lɛ, Yehowa baaku ehiɛ efɔ̃ etoigbele lɛ nɔ.\n9. Be ni Solomon gbo Nyɔŋmɔ nɔ toi lɛ, mɛni jɛ mli kɛba?\n9 Shi Yehowa enaaa esha akɛ ejeee nɔ ko. Biblia lɛ kɛɔ akɛ: “Yehowa mli fu Solomon ejaakɛ etsui etsi ehe kɛje Yehowa . . . he, mɔ ni jie ehe kpo etsɔɔ lɛ shii enyɔ ni ebɔ lɛ kɔkɔ yɛ nɛkɛ sane nɛɛ nɔŋŋ he akɛ, ekayanyiɛ nyɔŋmɔi krokomɛi asɛɛ lɛ. Shi eyeee Yehowa famɔ lɛ nɔ.” Nɔ ni efee lɛ hewɔ lɛ, Nyɔŋmɔ kwa lɛ ni eyeee ebuaaa lɛ dɔŋŋ. Solomon seshibii lɛ yeee Israel maŋ muu lɛ fɛɛ nɔ dɔŋŋ, ni amɛna amane afii ohai abɔ.—1 Maŋ. 11:9-13.\n10. Mɛni baanyɛ afite wekukpaa ni yɔɔ wɔ kɛ Yehowa teŋ lɛ?\n10 Tamɔ bɔ ni wɔna yɛ Solomon sane lɛ mli lɛ, kɛ́ wɔkɛ mɛi ni ehiii shi yɛ Yehowa mlai kɛ eshishitoo mlai anaa lɛ bɔ naanyo lɛ, amɛbaanyɛ amɛfite wɔ kɛ Yehowa teŋ. Mɛi nɛɛ ateŋ mɛi komɛi baanyɛ afee nyɛmimɛi ni hiɛ edɔɔɔ yɛ Yehowa sɔɔmɔ lɛ mli, ni amɛteŋ mɛi komɛi hu baanyɛ afee wɔwekumɛi, wɔkutsoŋbii, loo mɛi ni wɔkɛtsuɔ nii loo wɔkɛyaa skul ni sɔmɔɔɔ Yehowa. Bɔ fɛɛ bɔ ni sane lɛ ji lɛ, kɛ́ wɔkɛ mɛi ni kuɔ amɛhiɛ amɛshwieɔ Yehowa mlai kɛ eshishitoo mlai anɔ lɛ bɔ lɛ, fiofio lɛ, amɛbaanyɛ amɛfite wekukpaa ni yɔɔ wɔ kɛ Nyɔŋmɔ teŋ lɛ.\nAni mɛi ni okɛbɔɔ lɛ hãa okɛ Yehowa teŋ wekukpaa lɛ mli waa? (Kwɛmɔ kuku 11)\n11. Mɛni baaye abua bo ni ona mɛi ni esa akɛ okɛbɔ naanyo?\n11 Kanemɔ 1 Korintobii 15:33. Mɛi pii jieɔ sui kpakpai komɛi akpo, ni jeee be fɛɛ be mɛi ni bɛ asafo lɛ mli lɛ baaa amɛjeŋ jogbaŋŋ. Ekolɛ oyɔse akɛ nakai mɛi ni okɛsharaa lɛ hu yɔɔ. Shi ani no tsɔɔ akɛ obaanyɛ okɛ amɛ abɔ naanyo? Ani amɛbaanyɛ amɛhã wekukpaa ni yɔɔ okɛ Yehowa teŋ lɛ mli awa? Ani ole amɛtsuiŋ? Mɛɛ nibii ahe amɛnyaa waa? Akɛ nɔkwɛmɔnɔ lɛ, mɛni amɛfɔɔ he wiemɔ? Ani amɛfɔɔ nibii tamɔ shika, atadei, kɔmpiutai, foŋ, kɛ tablɛti hei ni eba nɔ, kɛ nibii krokomɛi ni tamɔ nakai lɛ ahe wiemɔ? Ani amɛwieɔ mɛi ahe nyanyaanya? Ani amɛwieɔ yakayaka wiemɔi kɛyeɔ fɛo? Yesu wie akɛ: “Nɔ ni eyi tsui lɛ obɔ kɛteke nɔ lɛ, no naabu lɛ wieɔ.” (Mat. 12:34) Kɛ́ ona akɛ mɛi ni okɛbɔɔ lɛ baanyɛ afite okɛ Yehowa teŋ lɛ, esa akɛ ofee he nɔ ko oya nɔŋŋ! Okɛ amɛ akabɔ gbagbalii, ni kɛ́ no fɛɛ sɛɛ lɛ naagba lɛ yɛ lolo lɛ, okɛ amɛ akpa naanyobɔɔ.—Abɛi 13:20.\nYEHOWA MIIKPA GBƐ AKƐ WƆYE LƐ ANƆKWA\n12. (a) Be ni Israelbii lɛ shi Ejipt lɛ sɛɛ etsɛɛɛ lɛ, mɛni Yehowa kɛɛ amɛ? (b) Be ni Yehowa kɛɛ Israelbii lɛ akɛ amɛye lɛ anɔkwa lɛ, mɛni amɛkɛɛ?\n12 Agbɛnɛ hu, wɔbaanyɛ wɔkase nɔ ko kɛjɛ nɔ ni ba be ni Yehowa kpɔ̃ Israelbii lɛ kɛje nyɔŋyeli mli yɛ Ejipt lɛ sɛɛ lɛ mli. Maŋbii lɛ bua amɛhe naa yɛ Sinai Gɔŋ lɛ hiɛ. Kɛkɛ ni Yehowa jie ehe kpo etsɔɔ amɛ yɛ gbɛ ni yɔɔ naakpɛɛ kɛ gbeyei nɔ. Atatu kpii baha gɔŋ lɛ nɔ, nugbɔ shimɔ ni sarawai gbála, gɔŋ lɛ fɛɛ je lasu, ni amɛnu tɛtɛrɛmantɛrɛ gbɛɛmɔ ni naa wa waa diɛŋtsɛ. (2 Mo. 19:16-19) Kɛkɛ ni amɛnu Yehowa miikɛɛ akɛ ‘eji Nyɔŋmɔ ni biɔ ni ajá ekome too pɛ.’ Ewo amɛ shi akɛ, kɛ́ amɛsumɔ lɛ ni amɛye ekitãi lɛ anɔ lɛ, lɛ hu ebaaye amɛ anɔkwa. (Kanemɔ 2 Mose 20:1-6.) Yɛ gbɛ ko nɔ lɛ, Yehowa kɛɛ amɛ akɛ, “Kɛ́ nyɛhi migbɛfaŋ lɛ, mi hu mahi nyɛgbɛfaŋ.” Eji ofata Israelbii lɛ ahe be ni Yehowa Nyɔŋmɔ wo amɛ shi lɛ kulɛ, mɛni obaafee? Ekã shi faŋŋ akɛ, bo hu obaafee onii tamɔ bɔ ni Israelbii lɛ fee amɛnii lɛ. Amɛkɛ “gbee kome kɛɛ akɛ: ‘Nibii fɛɛ ni Yehowa ewie lɛ, wɔbaafee.’” (2 Mo. 24:3) Shi etsɛɛɛ kɛkɛ ni nɔ ko ba ni baahã Israelbii lɛ atsɔɔ kɛji amɛyɛ Yehowa gbɛfaŋ lɛɛlɛŋ.\n13. Mɛni ka anɔkwa ni Israelbii lɛ yeɔ Yehowa lɛ?\n13 Atatu kpii lɛ, sarawa gbálamɔ lɛ, kɛ naakpɛɛ nibii krokomɛi ni Israelbii lɛ na nakai gbi lɛ hã amɛtsui fã waa. No hewɔ lɛ, amɛkpa Mose fai ni lɛ eya Sinai Gɔŋ lɛ nɔ ni ekɛ Yehowa ayawie ehã amɛ. (2 Mo. 20:18-21) Mose yatsɛ waa yɛ gɔŋ lɛ nɔ. Efee tamɔ nɔ ni eshwɛ amɛ pɛ yɛ ŋa lɛ nɔ ni amɛbɛ hiɛnyiɛlɔ. Eeenyɛ efee akɛ, Israelbii lɛ kɛ amɛhiɛ fɔ̃ Mose nɔ fe nine. Amɛhao ni amɛkɛɛ Aaron akɛ: “Tee shi ni ofee nyɔŋmɔ ohã wɔ ní enyiɛ wɔhiɛ, ejaakɛ wɔleee nɔ ni eba nɛkɛ Mose nɛɛ, ni ji nuu lɛ ni nyiɛ wɔhiɛ kɛshi Ejipt shikpɔŋ lɛ nɔ lɛ nɔ.”—2 Mo. 32:1, 2.\n14. Be ni Israelbii lɛ gbo Yehowa nɔ toi lɛ, mɛɛ susumɔ ni ejaaa amɛná? Ni te Yehowa nu he ehã tɛŋŋ?\n14 Israelbii lɛ le akɛ Yehowa kɛɛ amɛkajá amagai. (2 Mo. 20:3-5) Be ni Yehowa wo amɛ kitã nɛɛ sɛɛ etsɛɛɛ ni amɛbɔi shika tsinabi amaga jamɔ! Eyɛ mli akɛ amɛgbo Yehowa nɔ toi moŋ, shi loloolo lɛ amɛsusu akɛ amɛyɛ Yehowa gbɛfaŋ. Aaron po wie akɛ, ‘amɛmiiye gbi jurɔ amɛmiihã Yehowa’! Te Yehowa nu he ehã tɛŋŋ? Enu he akɛ amɛkpa yɛ esɛɛ. Ekɛɛ Mose akɛ, Israelbii lɛ “ebule amɛhe” ni ‘amɛgbá afã kɛje gbɛ ni efã amɛ akɛ amɛnyiɛ nɔ lɛ nɔ.’ Yehowa mli fu aahu akɛ eto eyiŋ akɛ ebaakpãtã Israel maŋ muu lɛ fɛɛ hiɛ.—2 Mo. 32:5-10.\n15, 16. Mɛni Mose kɛ Aaron fee kɛtsɔɔ akɛ amɛyɛ Yehowa gbɛfaŋ? (Kwɛmɔ mfoniri ni yɔɔ nikasemɔ lɛ shishijee lɛ.)\n15 Akɛni Yehowa naa mɔ mɔbɔ hewɔ lɛ, ekpɛ eyiŋ akɛ ekpãtãŋ Israelbii lɛ fɛɛ ahiɛ. Moŋ lɛ, ehã amɛ hegbɛ koni amɛtsɔɔ akɛ amɛmiisumɔ ni amɛhi egbɛfaŋ. (2 Mo. 32:14) Be ni Mose na bɔ ni Israelbii lɛ bolɔɔ, ni amɛláa, ni amɛjoɔ yɛ shika tsinabi amaga lɛ hiɛ lɛ, egbɛlɛ amaga lɛ munyɔmunyɔ tamɔ mulu. Kɛkɛ ni ekɛɛ akɛ: “‘Namɔ yɔɔ Yehowa gbɛfaŋ? Eba miŋɔɔ!’ Ni Levibii lɛ fɛɛ bua amɛhe naa kɛba eŋɔɔ.”—2 Mo. 32:17-20, 26.\n16 Eyɛ mli akɛ Aaron ni fee shika tsinabi amaga lɛ moŋ, shi etsake etsui, ni lɛ kɛ Levibii krokomɛi lɛ fɛɛ hala akɛ amɛbaahi Yehowa gbɛfaŋ. Enɛ ni amɛfee lɛ tsɔɔ akɛ, amɛyeɔ Yehowa anɔkwa, ni amɛfataaa mɛi ni yeee anɔkwa lɛ ahe. Nilee yɛ mli akɛ amɛfee nakai, ejaakɛ nakai gbi lɛ, mɛi akpei abɔ ni já shika tsinabi amaga lɛ gboi. Mɛi ni yɔɔ Yehowa gbɛfaŋ lɛ gboiii, moŋ lɛ, ewo amɛ shi akɛ ebaajɔɔ amɛ.—2 Mo. 32:27-29.\n17. Mɛni wɔkaseɔ yɛ nɔ ni Paulo wie yɛ shika tsinabi amaga lɛ sane lɛ he lɛ mli?\n17 Mɛni wɔkaseɔ yɛ sane nɛɛ mli? Bɔfo Paulo kɛɛ akɛ, ‘Nibii nɛɛ bafee nɔkwɛmɔnii kɛhã wɔ, bɔ ni afee ni wɔkatsɔmɔ amagajalɔi tamɔ bɔ ni amɛteŋ mɛi komɛi fee lɛ.’ Ekɛfata he akɛ, aŋma sane nɛɛ kɛ saji krokomɛi ni tamɔ nakai lɛ “koni akɛbɔ wɔ mɛi ni yinɔ nɛɛ naagbee lɛ enina wɔ lɛ kɔkɔ. No hewɔ lɛ, mɔ ni susuɔ akɛ edamɔ shi lɛ akwɛ jogbaŋŋ koni ekagbee shi.” (1 Kor. 10:6, 7, 11, 12) Paulo wiemɔi lɛ hãa wɔnaa akɛ, mɛi ni jáa Yehowa lɛ po baanyɛ abɔi nibii gbohii feemɔ, ni ekolɛ amɛbaanu he po akɛ Yehowa yɛ amɛhe miishɛɛ lolo. Shi kɛ́ mɔ ko miisumɔ ni etsɔ Yehowa naanyo, loo ekɛ enaabu wie akɛ Yehowa naanyo ji lɛ lɛ, no etsɔɔɔ doo akɛ Yehowa náa mɔ lɛ he miishɛɛ.—1 Kor. 10:1-5.\n18. Mɛni baanyɛ ahã wɔkpa yɛ Yehowa sɛɛ? Ni mɛni baajɛ mli kɛba?\n18 Be ni Israelbii lɛ nu he akɛ Mose eyatsɛ tsɔ yɛ Sinai Gɔŋ lɛ nɔ lɛ, amɛhao waa. Ŋmɛnɛ hu lɛ, Kristofoi komɛi yeɔ amɛtsui, ejaakɛ amɛnuɔ he akɛ Yehowa kojomɔ gbi lɛ kɛ jeŋ hee lɛ sɛɛ etsɛ tsɔ. Amɛteŋ mɛi komɛi nuɔ he akɛ shiwoi nɛɛ nako aba mli kwraa, ni ekolɛ amɛbaŋ mli po. Kɛ́ wɔná susumɔ ni tamɔ nɛkɛ lɛ, no baanyɛ ahã wɔkɛ wɔjwɛŋmɔ ama heloonaa nibii anɔ, moŋ fe ni wɔbaafee nɔ ni Yehowa sumɔɔ. Ni kɛ́ wɔkwɛɛɛ ni ahi lɛ, fiofio lɛ, wɔbaakpa yɛ Yehowa sɛɛ kwraa, ni wɔbaafee nibii gbohii ni be ko ni eho lɛ kulɛ wɔfeŋ kɔkɔɔkɔ lɛ.\n19. Mɛɛ anɔkwa sane esaaa akɛ wɔhiɛ kpaa nɔ kɔkɔɔkɔ? Ni mɛni hewɔ?\n19 Esaaa akɛ wɔhiɛ kpaa nɔ kɔkɔɔkɔ akɛ, Yehowa miisumɔ ni wɔjɛ wɔtsui fɛɛ mli wɔbo lɛ toi ni wɔjá ekome too pɛ. (2 Mo. 20:5) Kɛ́ wɔfeee nibii ni Yehowa sumɔɔ lɛ, belɛ wɔmiifee Satan suɔmɔnaa nii, ni kɛ́ eba lɛ nakai lɛ, wɔgbeŋ naa ekpakpa. Paulo wie akɛ: “Nyɛnyɛŋ Yehowa kɔɔpoo lɛ kɛ daimonioi akɔɔpoo lɛ fɛɛ naa nyɛnu; nyɛnyɛŋ ‘Yehowa okpɔlɔ lɛ’ kɛ daimonioi akpɔlɔ lɛ fɛɛ nɔ nii nyɛye.”—1 Kor. 10:21.\nHII YEHOWA MASƐI DAA!\n20. Mɛɛ gbɛ nɔ Yehowa baanyɛ aye abua wɔ kɛ́ wɔtɔ̃ po?\n20 Kain, Solomon, kɛ Israelbii lɛ ná hegbɛ akɛ ‘amɛbaatsake amɛtsui ni amɛku amɛsɛɛ’ kɛba Yehowa ŋɔɔ. (Bɔf. 3:19) Enɛ hãa wɔnaa akɛ, kɛ́ mɔ ko kɔ gbɛ fɔŋ po lɛ, Yehowa yeee ehe oyai akɛ ebaakwa lɛ. Aaron fee esha, shi Yehowa kɛ ehe ke lɛ. Ŋmɛnɛ lɛ, Yehowa tsɔɔ Biblia lɛ, asafo lɛ woji lɛ, kɛ wɔnyɛmimɛi Kristofoi lɛ anɔ ebɔɔ wɔ kɔkɔ koni wɔkafee nibii ni ehiii. Kɛ́ wɔbo kɔkɔbɔi nɛɛ toi lɛ, Yehowa baana wɔ mɔbɔ.\n21. Kɛ́ wɔkɛ shihilɛ ko ni baanyɛ aka anɔkwa ni wɔyeɔ Yehowa lɛ kpe lɛ, mɛni esa akɛ wɔfee?\n21 Yiŋtoo ko hewɔ Yehowa toɔ etsui shi ehãa wɔ lɛ. (2 Kor. 6:1) Eesumɔ ni “wɔtsi wɔhe kɛje bu ni abuuu Nyɔŋmɔ kɛ je lɛŋ akɔnɔi ahe.” (Kanemɔ Tito 2:11-14.) Bei abɔ ni wɔyɔɔ jeŋ fɔŋ nɛɛ mli lolo lɛ, wɔkɛ shihilɛi ni baanyɛ aka anɔkwa ni wɔyeɔ Yehowa lɛ baakpe. Nyɛhãa wɔtswaa wɔfai shi akɛ, wɔbaahi Yehowa masɛi daa, ejaakɛ ‘Yehowa, wɔ-Nyɔŋmɔ lɛ gbeyei esa akɛ wɔshe, lɛ esa akɛ wɔsɔmɔ, ni lɛ ehe esa akɛ wɔkpɛtɛ’!—5 Mo. 10:20.\nAMƐKƐ AMƐHE HÃ YƐ AMƐSUƆMƆ NAA Amɛkɛ Amɛhe Hã Yɛ Amɛsuɔmɔ Naa—Yɛ Myanmar\nNamɔ Osumɔɔ Ni Ohiɛ Aba Nyam Yɛ Ehiɛ?\nNamɔ Nɔ Ohiŋmɛii Jwere?\nYehowa Nii Ji Wɔ\nOmusuŋ Atsɔ Bo Yɛ “Gbɔmɛi Srɔtoi Fɛɛ” Ahe\nBɔ Ni Obaafee Okase Biblia Lɛ Jogbaŋŋ Ni Oná He Miishɛɛ Hu\nNiŋmaa Woji ni afee yɛ henɔi srɔtoi amli ni obaanyɛ oŋɔ eko BUU-MƆƆ—NIKASEMƆ NƆ July 2018\nTswaa Ni Obo Toi Nibii ni atswaa aboɔ toi ni obaanyɛ oŋɔ eko BUU-MƆƆ—NIKASEMƆ NƆ July 2018\nBUU-MƆƆ—NIKASEMƆ NƆ July 2018


Biblia Mli Saji Nuu Ekãalɔ - Yehowa Odasefoi a-Wɛb Saiti\nNyɔŋmɔ haaa Henok ahi wala mli yɛ be kakadaŋŋ mli yɛ nakai gbɔmɛi fɔji lɛ ateŋ. Henok ye aﬁi 365 pɛ. Mɛni hewɔ wɔkɛɔ akɛ “aﬁi 365 pɛ” lɛ? Ejaakɛ gbɔmɛi ni hi shi yɛ nakai gbii lɛ amli lɛ ahe wa fe wɔ, ni amɛtsɛɔ. Nɔ ni tsɔɔ nakai ji, Henok bi Metusela hi shi ni eye aﬁi 969!\nHenok yɛ srɔto yɛ mɛɛ gbɛ nɔ?\nMɛni hewɔ gbɔmɛi ni yɔɔ Henok gbii lɛ amli lɛ fee nibii fɔji babaoo lɛ?\nMɛɛ nibii fɔji gbɔmɛi lɛ feɔ? (Kwɛmɔ mfoniri lɛ.)\nMɛni hewɔ ehe hiaa ni Henok afee ekãa lɛ?\nBe sɛɛkɛlɛ enyiɛ gbɔmɛi kɛhiɔ shi yɛ no bei amli, shi Henok hi shi aﬁi enyiɛ?\nMɛni ba yɛ Henok gbele sɛɛ?\nKanemɔ 1 Mose 5:21-24, 27.\nMɛɛ naanyobɔɔ nɛkɛ kã Henok kɛ Yehowa teŋ? (1 Mose 5:24)\nTaakɛ Biblia lɛ tsɔɔ lɛ, namɔ ji nuu ni ewala sɛɛ kɛ fe mɛi fɛɛ ni ehi shi pɛŋ lɛ, ni be ni egbo lɛ no mli lɛ aﬁi enyiɛ eye? (1 Mose 5:27)\nKanemɔ 1 Mose 6:5.\nShihilɛi fɔji ni yɔɔ shikpɔŋ nɔ lɛ ﬁte kɛyashɛ nɛgbɛ yɛ Henok gbele sɛɛ, ni kɛ́ akɛto wɔgbii nɛɛ ahe lɛ te anaa lɛ tɛŋŋ? (2 Tim. 3:13)\nKanemɔ Hebribii 11:5.\nMɛɛ Henok su ko ‘sa Nyɔŋmɔ hiɛ jogbaŋŋ,’ ni mɛni jɛ mli ba? (1 Mose 5:22)\nKanemɔ Yuda 14, 15.\nTe Kristofoi ni yɔɔ ŋmɛnɛ lɛ aaafee tɛŋŋ amɛkase ekãa ni Henok fee lɛ, be ni amɛbɔɔ gbɔmɛi lɛ kɔkɔ yɛ Harmagedon ta ni baa lɛ he lɛ? (2 Tim. 4:2; Heb. 13:6)


1 Mose 43 | Kanemɔ Biblia Lɛ Yɛ Biɛ | Jeŋ Hee Shishitsɔɔmɔ\nYosef nyɛmimɛi hii lɛ tee Ejipt nɔ ni ji shii enyɔ nɔ; amɛkɛ Benyamin tee (1-14)\nYosef kɛ enyɛmimɛi hii lɛ kpe ekoŋŋ (15-23)\nYosef ŋmɛ enyɛmimɛi hii lɛ okpɔlɔ (24-34)\n43 Agbɛnɛ, hɔmɔ lɛ naa bawa waa yɛ shikpɔŋ lɛ nɔ.+ 2 No hewɔ lɛ, be ni amɛye ŋmaa* ni amɛkɛjɛ Ejipt kɛba lɛ amɛtã lɛ,+ amɛtsɛ kɛɛ amɛ akɛ: “Nyɛyaa ekoŋŋ nyɛyahéa niyenii fioo nyɛbahãa wɔ.” 3 Kɛkɛ ni Yuda kɛɛ lɛ akɛ: “Nuu lɛ kɛɛ wɔ faŋŋ akɛ, ‘Nyɛkabaa mihiɛ* dɔŋŋ, ja nyɛnyɛmi nuu lɛ fata nyɛhe.’+ 4 Kɛ́ obaahã wɔnyɛmi nuu lɛ afata wɔhe kɛya lɛ, no lɛ, wɔbaaya* ní wɔyahé niyenii wɔbahã bo. 5 Shi kɛ́ ohãaa eya lɛ, no lɛ, wɔyaŋ,* ejaakɛ nuu lɛ kɛɛ wɔ akɛ, ‘Nyɛkabaa mihiɛ* dɔŋŋ, ja nyɛnyɛmi nuu lɛ fata nyɛhe.’”+ 6 Ni Israel+ bi akɛ: “Mɛni hewɔ nyɛkɛɛ nuu lɛ akɛ nyɛyɛ nyɛmi nuu kroko, ni nyɛkɛ haomɔ nɛɛ eba minɔ lɛ?” 7 Amɛhã hetoo akɛ: “Nuu lɛ bi wɔ kɛ wɔwekumɛi lɛ ahe sane tɛ̃ɛ akɛ, ‘Ani nyɛpapa yɛ wala mli lolo? Ani nyɛyɛ nyɛmi nuu kroko?’ ni wɔgba lɛ anɔkwalei ni yɔɔ saji nɛɛ amli lɛ.+ Te wɔɔfee tɛŋŋ wɔle akɛ ebaakɛɛ akɛ, ‘Nyɛkɛ nyɛnyɛmi nuu lɛ abaa* lɛ’?”+ 8 Kɛkɛ ni Yuda kpa etsɛ Israel fai akɛ: “Okɛ gbekɛ lɛ ahã mi,+ ní wɔyi mli kɛya koni wɔhi wala mli ní wɔkagboi+—wɔ kɛ bo kɛ wɔbii lɛ.+ 9 Mi diɛŋtsɛ makwɛ koni nɔ ko akaba enɔ.*+ Kɛ́ nɔ ko ba enɔ lɛ, gbalamɔ mitoi. Kɛ́ mikɛ lɛ ekuuu sɛɛ ebahãaa bo ní mikɛ lɛ awo odɛŋ lɛ, no lɛ, mifee esha mishi bo kɛmiiya naanɔ. 10 Eji wɔshi wɔtee nɔŋŋ kulɛ, benɛ wɔtee jɛmɛ wɔba shii enyɔ.” 11 No hewɔ lɛ, amɛtsɛ Israel kɛɛ amɛ akɛ: “Kɛ́ nakai sa akɛ eba lɛ lɛ, no lɛ, nyɛfea enɛ: Nyɛŋɔa shikpɔŋ lɛ nɔ nibii kpakpai fe fɛɛ lɛ eko nyɛwoa nyɛkotokui lɛ amli, ní nyɛkɛyakea nuu lɛ:*+ balsam fioo,+ wo fioo, labdanum,* tso he totoi ní ama yɔɔ mli,+ pistashio,* kɛ almond. 12 Nyɛŋɔa shika lɛ toi enyɔ kɛyaa; agbɛnɛ hu, nyɛkɛ shika ní asaa akɛwo nyɛkotokui lɛ amli* lɛ akua sɛɛ kɛyaa.+ Ekolɛ amɛhiɛ ni kpa nɔ. 13 Nyɛŋɔa nyɛnyɛmi lɛ ní nyɛyaa, nyɛkua nyɛsɛɛ kɛyaa nuu lɛ ŋɔɔ. 14 Nyɔŋmɔ Ofe lɛ ahã nuu lɛ musuŋ atsɔ lɛ yɛ nyɛhewɔ, koni eŋmɛɛ nyɛnyɛmi nuu kroko lɛ kɛ Benyamin he ehã nyɛ. Shi mi lɛ, kɛ́ mibii baaje midɛŋ lɛ, amɛje midɛŋ!”+ 15 No hewɔ lɛ, hii lɛ ŋɔ nikeenii lɛ, ni amɛŋɔ shika lɛ toi enyɔ amɛhiɛ amɛdɛŋ, ni amɛŋɔ Benyamin hu. Kɛkɛ ni amɛte shi ni amɛyi mli amɛtee* Ejipt ni amɛyadamɔ Yosef hiɛ ekoŋŋ.+ 16 Be ni Yosef na Benyamin fata amɛhe lɛ, amrɔ lɛ, ekɛɛ nuu ni kwɛɔ eshĩa lɛ nɔ lɛ akɛ: “Okɛ hii lɛ aya shĩa lɛ, ní ogbe kooloi ní okɛfee niyenii, ejaakɛ hii lɛ kɛ mi baaye nii shwane nɛɛ.” 17 Amrɔ nɔŋŋ lɛ, nuu lɛ fee bɔ ni Yosef kɛɛ lɛ lɛ pɛpɛɛpɛ,+ ni ekɛ amɛ tee Yosef shĩa lɛ. 18 Shi gbeyei mɔmɔ hii lɛ be ni akɛ amɛ tee Yosef shĩa lɛ, ni amɛbɔi wiemɔ akɛ: “Shika lɛ ní asaa akɛwo wɔkotokui lɛ amli nyɛsɛɛ lɛ hewɔ akɛ wɔ eba biɛ lɛ. Agbɛnɛ, amɛbaatutua wɔ ni amɛkɛ wɔ baafee nyɔji, ni amɛbaahe wɔtejii lɛ yɛ wɔdɛŋ!”+ 19 No hewɔ lɛ, amɛtsi amɛbɛŋkɛ nuu lɛ ní kwɛɔ Yosef shĩa lɛ nɔ lɛ, ni amɛkɛ lɛ wie yɛ shĩa lɛ agbó lɛ naa. 20 Amɛkɛɛ: “Minuŋtsɔ, wɔmiikpa bo fai! Nyɛsɛɛ lɛ wɔba biɛ wɔbahé niyenii.+ 21 Shi be ni wɔyashɛ gbɔiatoohe lɛ ní wɔbɔi wɔkotokui lɛ anaa fɛnemɔ lɛ, naa, mɔ fɛɛ mɔ shika lɛ yɛ ekotoku lɛ mli,* wɔshika lɛ fɛɛ.+ No hewɔ lɛ, wɔ diɛŋtsɛ wɔkɛku sɛɛ kɛba. 22 Ni wɔkɛ shika kroko hu eba koni wɔkɛbahé niyenii. Wɔleee mɔ ni kɛ wɔshika lɛ wo wɔkotokui lɛ amli.”+ 23 Kɛkɛ ni ekɛɛ: “Enɛ akagba nyɛnaa. Nyɛkashea gbeyei. Nyɛ-Nyɔŋmɔ kɛ nyɛtsɛ Nyɔŋmɔ lɛ ji mɔ ni kɛ jwetri wo nyɛkotokui lɛ amli. Minine shɛ nyɛshika lɛ nɔ klɛŋklɛŋ.” Enɛ sɛɛ lɛ, ekɛ Simeon je kpo ebahã amɛ.+ 24 Ni nuu lɛ kɛ amɛ ba Yosef shĩa lɛ, ni ehã amɛ nu kɛhã amɛnaji ahe fɔmɔ, ni ehã amɛtejii lɛ niyenii. 25 Ni amɛsaa nikeenii+ lɛ amɛto koni kɛ́ Yosef ba shwane lɛ amɛkɛhã lɛ, ejaakɛ amɛnu akɛ amɛbaaye nii yɛ jɛmɛ.+ 26 Be ni Yosef bote shĩa lɛ mli lɛ, amɛkɛ amɛnikeenii lɛ bahã lɛ yɛ shĩa lɛ, ni amɛkoto lɛ ni amɛkɛ amɛhiɛ bumɔ shi.+ 27 Enɛ sɛɛ lɛ, ebi amɛ bɔ ni amɛyɔɔ, ni ekɛɛ: “Te nyɛtsɛ nuumo lɛ ni nyɛwie ehe sane lɛ yɔɔ tɛŋŋ? Ani eyɛ wala mli lolo?”+ 28 Kɛkɛ ni amɛkɛɛ: “Otsulɔ, wɔpapa lɛ, yɛ jogbaŋŋ. Eyɛ wala mli lolo.” Kɛkɛ ni amɛkula shi ni amɛkɛ amɛhiɛ bumɔ shi.+ 29 Be ni ewo ehiɛ nɔ ní ena enyɛmi nuu Benyamin, emami binuu lɛ,+ ekɛɛ: “Ani mɔ nɛ ji nyɛnyɛmi nuu gbekɛ kwraa lɛ ní nyɛwie ehe sane nyɛtsɔɔ mi lɛ?”+ Ekɛɛ kɛfata he akɛ: “Nyɔŋmɔ ajɔɔ bo,* mibinuu.” 30 Kɛkɛ ni Yosef he fee oya kɛje kpo, ejaakɛ enyɛɛɛ ehenumɔi anɔ eye dɔŋŋ yɛ enyɛmi lɛ hewɔ, ni etao he ko ní ebaayafó yɛ. No hewɔ lɛ, ekome too etee tsũ ko mli ni eyafó yɛ jɛmɛ.+ 31 No sɛɛ lɛ, efɔ ehiɛ ni eje kpo, ni eye ehe nɔ agbɛnɛ, ni ekɛɛ: “Nyɛkɛ niyenii lɛ abamamɔa shi.” 32 Amɛhã ekome too niyenii yɛ afã, ni amɛhã amɛ hu niyenii yɛ afã, ni Ejiptbii ní fata ehe lɛ sɔŋŋ hu ye amɛnɔ yɛ afã, ejaakɛ Ejiptbii nyɛɛɛ amɛkɛ Hebribii aye nii, ejaakɛ eji Ejiptbii lɛ anihiinii.+ 33 Nyɛmimɛi lɛ tara* ehiɛ, kromɔbi lɛ ta shi yɛ ekromɔ gbɛhe,+ ni gbekɛ kwraa lɛ hu ta shi yɛ egbekɛ gbɛhe, ni amɛteŋ mɔ fɛɛ mɔ tee nɔ ekwɛ enyɛmi hiɛ, ni amɛnaa ekpɛ amɛhe. 34 Etee nɔ ejie ekpɔlɔ lɛ nɔ niyenii lɛ eko kɛtee amɛkpɔlɔ lɛ nɔ, shi nɔ ni ehã Benyamin lɛ fa fe mɛi krokomɛi lɛ fɛɛ anɔ lɛ toi enumɔ.+ No hewɔ lɛ, amɛtee nɔ amɛkɛ lɛ ye nii ni amɛnu nii, ni amɛtsui nyɔ amɛmli.\n^ Hebri sht. ŋm., “Nyɛkanaa mihiɛ.”\n^ Loo “wɔbaakpeleke shi kɛya.”\n^ Loo “wɔkpelekeŋ shi kɛyaŋ.”\n^ Loo “Mikɛ mihe baato awaba mahã lɛ.”\n^ Loo “nyɛkɛkpelekea shi kɛyahãa nuu lɛ akɛ nikeenii.”\n^ Atĩa tso henɔ ko ní woɔ yibii tamɔ ŋkatiɛ, ni eŋɔɔ.\n^ Hebri sht. ŋm., “akɛwo nyɛkotokui lɛ anaa.”\n^ Loo “amɛkpeleke shi kɛtee.”\n^ Loo “Nyɔŋmɔ ahã oná ehiɛ dromɔ.”\n^ Hebri sht. ŋm., “Amɛtara.”